hidoyat.uz – “Мовароуннаҳр” нашриётининг сайти - ИСЛОМ ВА ОЛАМ (2013/1)\nИСЛОМ ВА ОЛАМ (2013/1)\nҚАДАМЖОЛАРГА БОЙ ЮРТ\nДунёнинг энг йирик саёҳат ширкати “TUI Travel” раҳбари Маҳдий Ланғинкий “Ал-Арабия” газетаси мухбири билан суҳбатида Миср саёҳатчиларни жалб қилиш бўйича илғор мамлакат эканини таъкидлади. Мисрда жаҳоннинг етти мўъжизасидан бири борлиги, қадимий меъморлик санъати, милоддан аввалги буюмлар ва Ислом маданиятига оид турли дурдоналарга бойлиги бунинг сабаби эканини қайд этди. Бундан ташқари, дунёнинг деярли барча мамлакатлари билан авиақатнов йўлга қўйилгани, нархлар арзонлиги, денгиз бўйида жойлашган меҳмонхоналарнинг яхши хизмати ҳам саёҳатчиларни жалб этаётганини айтди.\nОлмония ҳукумати мусулмонлар байрамларини нишонлашлари ва урф-одатларини эмин-эркин адо этишлари учун кенг имкониятлар яратди. Жумладан, Қурбон ва Рамазон ҳайитларини нишонлашга, хоҳлаган масжидларида беш маҳал намоз ўқишга ва Пайғамбаримизнинг суннатларини бажаришга рухсат берилди. Шу вақтгача ўғил бола вояга етмагунча уни суннат (хатна) қилишни мамлакат соғлиқни сақлаш вазирлиги тақиқлаган эди. Энди эса ота-она розилиги билан чипрон қилдириш мумкин.\nЭрон Ислом Республикаси билан Ироқ давлати янги битимни имзолашмоқчи. Битим бўйича Эрондан муборак сафарга отланаётган ҳожилар учун Ироқ давлатидан кириш-чиқишларида виза тизими вақтинчалик бекор қилинади. Бундай визасиз тизимнинг йўлга қўйилиши икки мамлакат ўртасидаги тижорат, саёҳат, транспорт, божхона ва бошқа кўпгина соҳаларда қулайлик туғдириши табиий. Эрон муфтийи Аҳмад Мовсуён оммавий ахборот воситаларига берган суҳбатида бунга алоҳида урғу бериб, бу айниқса, муборак сафарга отланаётган мусулмонларнинг эмин-эркин бориб келишлари учун анча қулайлик яратишини мамнуният билан қайд этди.\nЯНГИ МАРКАЗ ҚУРИЛАДИ\n“World Bulletin” халқаро портали хабар беришича, Америка мусулмонлари уюшмаси Аризона штатида янги маданият марказини барпо этишни режалаштиряпти. Лойиҳа бўйича қурилиш учун тўққиз миллион доллар сарфланиши мўлжалланган. Янги маданият марказидан барча миллат ва дин вакиллари фойдаланишлари мумкин бўлади. Икки қаватли муҳташам бино анжуманлар зали, ўқув хоналари, Ислом санъати музейи, дам олиш маскани, сув ҳавзаси, спорт майдони, ошхона ва дўконни ўз ичига олади. Кейинчалик мажмуа қошида Ислом маданияти ва ундаги янгиликларни ёритувчи газета босиб чиқариш ҳам кўзда тутилган.\nИСЛОМ ФИҚҲИ АКАДЕМИЯСИ МАЖЛИСИ\nМаккаи мукаррамада Ислом фиқҳи академиясининг навбатдаги мажлиси бўлиб ўтди. Йиғилишда асосий эътибор шимолий Оврупа давлатларида намоз вақтларини белгилаш ҳамда намозларни бир-бирига қўшиб ўқиш тўғрисидаги масалаларга қаратилди. Саудия Арабистони Қироллиги уламолар кенгаши аъзоси, қирол маслаҳатчиси шайх Абдуллоҳ Маъний белгиланган намоз вақтларини қайта кўриб чиқиш кераклигини таъкидлади. Қирқ саккизу олтмиш олти даража кенглик оралиғида жойлашган мамлакатларда шарққа нисбатан намоз вақтлари катта фарқ қилишини айтди. Бундай ўлкаларда кун қисқа ва тун узунлигини ҳисобга олиб бу масалага жиддий ёндашиб, тўғри фатво чиқариш зарурлигини айтди. Баъзи жойларда эса ярим йил қуёш деярли чиқмаслигини ҳам ҳисобга олишни айтди. Шом билан хуфтонни ёки бошқа намозни бир-бирига қўшиб ўқиш одатга айланиб қолишнинг олдини олиш ҳақида бир қатор фикр ва мулоҳазалар билдирилди.\nАмерика фуқароларини рўйхатдан ўтказиш ташкилоти маълумотларига кўра, 2050 йилга келиб оқтанлиларга нисбатан қоратанлилар аҳолининг кўпини ташкил қилади. Бунинг сабаби уларда оқ танлиларга қараганда туғилиш сонининг анча кўплигидир. Уларнинг кўпи 1990–2000 йилларда бу ўлкага ўрнашган Лотин Америкаси вакилларидир. Олтмишинчи йилларда қора танлилар аҳолининг бор-йўғи ўн беш фоизини ташкил қилар эди. Ҳозир эса уч юз ўн беш миллион нафар аҳолининг ўттиз олти фоизи қора танлилар. Барак Обаманинг президентликка сайланишида ҳам ана шу аҳолининг ҳиссаси катта бўлган.\nБОЛГАРИЯ МУСУЛМОНЛАРИ ИДОРАСИГА ТАШРИФ\nБолгария президенти Росен Плевнелиев София шаҳрида жойлашган мамлакат мусулмонлари идорасига келиб, муфтий Мустафо Алиш ҳожи билан учрашди. Суҳбат чоғида президент қурилаётган янги Ислом олий таълим марказини маъқуллади ва бу қурилишни охирига етказиш масъулиятини таълим вазири зиммасига юклаганини таъкидлади. Шунингдек, мусулмонларнинг эмин-эркин ибодат қилишлари учун қулай шароит яратиш, диний ташкилотларга моддий ва маънавий ёрдам қўлини чўзишини айтди. Муфтий ташриф учун миннатдорлик изҳор этиб, қилинаётган ғамхўрлик учун бутун Болгария мусулмонлари номидан ташаккур билдирди.\nЯНГИ ШАҲАРЧА ҚУРИЛАДИ\nСаудия Арабистони шарқидаги Хаса вилоятида янги саноат шаҳарчаси барпо этиляпти. Лойиҳага кўра, ажратилган ярим миллион квадрат километр майдонда завод, фабрика, дам олиш маскани, гипермаркет, спорт мажмуаси, ўқув маскани ва бошқа кўпгина бинолар қурилади. Вилоят волийи Фаҳд ибн Муҳаммад Жобир лойиҳадан мақсад аёллар мавқеини кўтариш ва уларнинг ўз ўринларини топишларига кўмаклашиш эканини таъкидлади. Қадоқлаш заводи, текстил фабрикаси, дори-дармон ишлаб чиқариш корхоналарида фақат аёллар ишлайди. Қурилиш ишлари 2014 йилгача тугатилиши режалаштирилган.\nКЎРГАЗМА НАМОЙИШИ БОШЛАНДИ\nБуюк Британиянинг “P21 Gallery” томошалар уйида Фаластин санъати кўргазмаси бошланди. Кўргазмани мамлакатнинг хорижликлар билан ишлаш ташкилоти уюштирди. Тадбирда Франция, Белгия, Олмония, Америка ва бошқа давлатлардан келган фотограф ва рассомлар қатнашяпти. Фаластиннинг қадимий санъат асарлари билан бир қаторда замондош рассомларнинг ажойиб ишлари ҳам намойиш этилмоқда. Кўргазма шу йил март ойигача давом этади.\nАсли тунислик машҳур шарқшунос олим ва ёзувчи Абдуваҳоб Маддибнинг “Le Monde” газетасида чоп этилган “Ислом ёмонликдан йироқ” номли мақоласи кенг оммани ўзига жалб қилди. Мақолада Ислом динига оид биродарлик, тинчлик, тотувлик, меҳмондўстлик, ширин сўзлик ва мулойимлик каби фазилатлар ва диннинг асл моҳияти ёритилган. Ёзувчи Бангладеш, Индонезия ва баъзи араб мамлакатларида юз бераётган нохуш воқеаларга диндорларнинг алоқаси йўқлигини уқтиришга ҳаракат қилган. Қуръони каримда ва Пайғамбаримиз Муҳаммаднинг ҳадиси шарифларида қўпорувчилик ва бузғунчиликка қарши кўплаб далиллар келтирилганини таъкидлаган.\nАмериканинг “Pew Research Center” ижтимоий тадқиқотлар маркази сайёрамиздаги диндорлар сони ва ёшини аниқлаш бўйича изланишлар олиб борди. Тадқиқотлар Ер аҳолисининг саксон тўрт фоизи динларга эътиқод қилишини кўрсатди. Мусулмонлар ва ҳиндуийлар энг ёш, насронийлар ўрта, буддийлар ва яҳудийлар эса катта ёшдаги диндорларни ташкил қилар экан. Мусулмонларнинг ўртача ёши йигирма учни, яҳудийларники эса ўттиз олти ёшни ташкил этди. Ҳозир Ер аҳолисининг икки миллиард икки юз миллион нафари насроний, бир миллиард олти юз миллион нафари мусулмон, бир миллиард нафари ҳиндуий, ярим миллиард нафари буддий ва тўрт юз миллион нафари яҳудийдир. Қолган олти фоиз одам турли динларга ишонади. Ҳеч қайси динга эътиқод қилмайдиганлар орасида хитойликлар кўпчиликни ташкил этади. Мутахассислар ушбу маълумотларни тўплаш учун икки юз ўттиз икки мамлакатдаги диний ҳаётни ўрганиб, уч мингга яқин манбалардан фойдаланишди.\nАРАБ ТИЛИ ЕТТИНЧИ ЎРИНДА\n“Google” портали иш бошқарувчиси Самир Баҳоий тармоқда энг кўп ишлатиладиган тиллар орасида араб тили еттинчи ўринда туришини маълум қилди. Арабча саҳифаларга кирувчилар сони шу йўсинда ортса, 2015 йилга келиб араб тили бу борада порталнинг тўртинчи ўрнига кўтарилиши мумкин. Фойдаланувчиларнинг олтмиш фоизи йигирма беш ёшгача бўлган ёшлар. Сайтлардаги кўп китоб ва тасвирлар PDF формати экани ва қидирув тизими баъзан бу форматдаги электрон китобларни “таний олмагани” ўқувчилар учун муаммо туғдирмоқда. “Google” портали вакили бу муаммоларни бартараф қилиш учун беш миллион доллар ажратишини билдирди.\nЎтган 2012 йилда Парижнинг дунёга машҳур Лувр музейи зиёратчиларни қабул қилиш бўйича тарихда энг юқори натижани кўрсатди. Музейни ўн миллион нафардан ортиқ сайёҳ зиёрат қилди. Бундай муваффақиятга сентябр ойида “Лувр” залларидан бирида очилган Ислом санъати бўлими сабаб бўлди. Уч минг квадрат метр майдонли хона VII–XVIII асрларга оид ўн саккиз мингга яқин турли ноёб буюмлар, қўлёзмалар, бадиий ва амалий санъат намуналари намойиш этилди. Сўнгги уч ой давомида музейнинг айнан шу бўлимига олти юз эллик минг зиёратчи ташриф буюрди. Ташриф буюрувчиларнинг кўпи Америка, Бразилия, Хитой ва Шарқий Осиё вакилларидир.\n866 марта ўқилган.


Авиакассалар ва меҳмонхоналар янги шароитда қандай муаммоларга дуч келишмоқда?\n22:00 / 08.09.2017\n2 сентябрь куни Ўзбекистон Республикаси Президентининг юртимизда ягона ва шаффоф валюта бозорини шакллантиришга йўналтирилган «Валюта сиёсатини либераллаштириш бўйича биринчи навбатдаги чора-тадбирлар тўғрисида»ги ПФ-5177-сонли Фармони имзоланди. Бизнес вакиллари уни юксак кўтаринкилик билан кутиб олди.\nБироқ ушбу фармон қабул қилингунга қадар бўлган валюта мажбуриятлари билан энди қандай иш тутиш кераклиги ҳақида саволлар пайдо бўла бошлади. Жумладан, йўловчи авиаташувини амалга ошириш соҳасида. Банк ходимлари Марказий банкдан кўрсатмалар кутиб туришибди, ваҳоланки қонунчилик бу муаммони бемалол еча олади, деб ёзади Norma.uz эксперти.\nЙўловчилар авиаташувини амалга ошириш Вазирлар Маҳкамасининг 2011 йил 1 августдаги №224-сонли қарорига кўра тартибга солинган. Унинг асосида ҳаракат қилиб, «Ўзбекистон ҳаво йўллари» МАК Россия Федерациясининг шаҳарлари йўналишида, хорижий авиакомпаниялар эса барча йўналишларга 2017 йилнинг 5 сентябрига қадар авиачипталарни АҚШ долларида сотиб келишаётган эди. Агентлар ва субагентлар валюта тушумининг 50 фоиз мажбурий сотувини амалга оширишлари шарт эди. 5 сентябрдан эътиборан авиачипталар сўмга сотилмоқда ва авиакомпаниялар агентлик битимини қайтадан имзолашган.\nБироқ, «Ўзбекистон ҳаво йўллари» МАК агентлари, хорижий авиакомпаниялар агентлари ва субагентлари ва уларига хизмат кўрсатаётган банклар ўртасида баъзи муаммолар вужудга келган.\n- «Ўзбекистон ҳаво йўллари» МАК ҳамда хорижий авиакомпанияларнинг Ўзбекистондаги агентлари ва ваколатхоналари валюта ҳисоб рақамларига 5 сентябргача бўлган муддат учун сотилган авиачипталар учун маблағларни ўтказиб бериши лозим бўлган авиакомпаниялар агентлари ва субагентларининг тўлов топшириқномаларини бажаришдан бош тортмоқда;\n- 2017 йил 5 сентябрга қадар тушган валюта тушумлардан 50 фоизини мажбурий сотиш тўғрисидаги тўлов топшириқномаларини агент ва субагентлардан қабул қилмаяпти.\nБанклар ўзининг бу хатти-ҳаракатини 5 сентябрдан эътиборан Ўзбекистон Республикаси ҳудудида барча ўзаро ҳисоб-китоблар миллий валютада амалга оширилиши, валюта тушумидан мажбурий сотиш эса бекор қилингани билан тушунтиришмоқда. Президент фармони ишга тушгунга қадар сотилган авиачипталар учун маблағлар ўтказиб берилиши ва ўша давр учун валюта тушумини мажбурий сотувини амалга ошириш зарур экани ҳақидаги тушунтиришлар эса наф бермаяпти. Ёзма равишда рад жавоби бериш ҳақидаги талабларга эса, банк ходимлари Марказий банкка мурожаат қилиш кераклигини айтишмоқда.\nНорматив-ҳуқуқий ҳужжатлар акс таъсир кучига эга эмас ва улар амалиётга жорий этилганидан кейинги пайдо бўлган жамоат муносабатларига нисбатангина қўлланилади, агар бунинг акси норматив-ҳуқуқий ҳужжатнинг ўзида тўғридан-тўғри кўзда тутилмаган бўлса. («Норматив-ҳуқуқий ҳужжатлар тўғрисида»ги қонуннинг 31-моддаси).\nБинобарин, биз айтаётган ҳужжат 5.09.2017 йилда кучга кирган бўлса ва унда у акс таъсир кучига эгалиги белгилаб қўйилмаган бўлса, бу санагача пайдо бўлган шартнома муносабатлари ва мажбуриятлари аввалги шартларда амалга оширилиши керак.\nДемак агент ва субагентлар:\n- ҳужжат ишга тушган кунгача йиғилган валюта йиғимининг 50 фоизини давлатга сотишлари керак;\n- 5.09.2017 йилгача сотилган авиачипталар учун валютани «Ўзбекистон ҳаво йўллари» МАК, хорижий авиакомпанияларнинг Ўзбекистондаги ваколатхоналари ва агентлари валюта ҳисоб рақамига ўтказиб беришлари керак.\nАкс ҳолда, авиакомпаниялар дебитор қарздорликни ундириш ҳуқуқига эга бўлишади. Масалан, уни агентларнинг авиакомпания ҳисоб-рақамларидаги хорижий валютадаги депозитларидан ёки агентлар авиакомпанияларга тақдим этадиган банк кафолатидан ундиришлари мумкин бўлади.\nNorma.uz таҳририятига кўплаб мурожаатлардан кўриниб турибдики, худди шундай муаммоларга туризм соҳаси ташкилотлари ҳам дучор бўлишган.\nЭслатиб ўтамиз, 2017 йилнинг 1 январидан меҳмонхоналар ва бошқа жойлаштириш воситачилари хорижий фуқаролардан ва фуқаролиги йўқ шахслардан кўрсатилган хизматлар учун фақат эркин конвертланадиган валютада тўлов қабул қилишлари мумкин (2016 йил 2 декабрдаги ПФ-4861нинг 10 банди 1- ва 2-хатбошиси). Бироқ банклар ҳозир 5.09.2017 йилгача реализация қилинган туристик хизматлар учун хорижий валютадаги тўловларни ўтказиб беришмаяпти ва бу туристик операторлар (туристик агентлар) ва меҳмонхоналар (отеллар ва бошқа жойлаштириш воситачилари) ўртасидаги муносабатларга салбий таъсир кўрсатмоқда.\n«Norma online» МЧЖ эксперти.


Ҳиндистон билан электр энергетикаси тармоғи мутахассисларини (...)\nҲиндистон билан электр энергетикаси тармоғи мутахассисларини тайёрлаш истиқболлари ўрганилди\nЎзбекистоннинг Ҳиндистондаги элчиси Дилшод Ахатов ушбу мамлакатнинг “NTPC Ltd.” электр энергиясини ишлаб чиқарувчи давлат корхонаси қошидаги кадрлар тайёрлаш институти ва ишлаб чиқариш объектларига ташриф буюриб, мазкур муассаса фаолияти билан танишди, деб хабар бермоқда “Дунё” АА мухбири.\nЭлектр энергетикаси тармоғи бошқарув институти 1999 йилда ташкил этилган бўлиб, мазкур муассасада, асосан, тармоққа ишга қабул қилинган ёш мутахассислар бир йил давомида назарий ва амалий билимларини бойитади. Шу билан биргаликда, институтда “NTPC Ltd.” компаниясининг хорижий ҳамкорлари мутахассислари учун ҳам ўқув курслари ташкил этилган.\nИнститутга ташриф давомида мутахассислар учун яратилган шарт-шароитлар, амалий билим ва кўникмаларни мустаҳкамлаш учун мавжуд имкониятлар ўрганилди, замонавий ускуналар ва симуляторлар кўздан кечирилди.\nМуассаса раҳбарияти билан музокаралар чоғида Ўзбекистон Энергетика вазирлиги мутахассислари учун онлайн курслар ташкил этишга келишилди.\nШунингдек, “NTPC Ltd.” компаниясининг электр энергияси ишлаб чиқарувчи мажмуаларидан бирининг фаолияти билан танишилди.


BBC Uzbek - Mintaqa - Афғон ҳукумати сўнгги 40 йиллик тарихни нега ўчирмоқда?\nАфғон ҳукумати сўнгги 40 йиллик тарихни нега ўчирмоқда?\nСўнгги янгиланиш 19 август 2012 - 12:41 GMT\nЯнги тарих дарсликлари Афғонистондаги сўнгги 40 йиллик воқеаларни эслатмайди...\nАфғонистон ҳукуматига кўра, ўтган 40 йилдаги тарихий воқеаларни дарсликлардан чиқариб ташлаш ёрдамида турли миллат ва сиёсий кучлар орасида парчаланиб ётган мамлакатни бирлаштириш ният қилинмоқда.\nАммо танқидчиларга кўра, Толибон билан музокараларга интилаётган ҳукумат толиблар ва қудратдаги йирик кучларга хуш ёқишни истамоқда.\nКеласи икки йил ичида НАТОнинг жанговор кучлари чиқиб кетгач, Афғонистон қандай аҳволга тушиши номаълум. Кўпчилик, худди Советлар чиқиб кетганидан кейинги урушлар каби нотинчликлар бошланади, деган хавотирда.\nЎтган 40 йиллик тарихни эсламаслик эса, ана шундайин фуқаролар урушини тўхтатишга хизмат қилади, деб айтилмоқда.\nБироқ худди ана шу давр Афғонистон тарихидаги уруш ҳамда тарихий ўзгаришларга бойдир. Хусусан, 1979-йиллардаги қонли давлат тўнтаришлари, Совет ишғоли, Мужоҳидлар уруши, Толибоннинг қудратга келиши ва ниҳоят, АҚШ бошчилигидаги босқин - ҳаммаси айнан ўтган 40 йил ичида рўй берган.\nАйни дамда, ҳозирги ҳукумат таркибидаги кўплаб муҳим шахслар мазкур урушларда қатнашган қўмондонлар ва ё гуруҳ вакилларидир.\nХусусан, 90-йиллари Кобулнинг катта қисмини вайрон қилган мужоҳид гуруҳлари раҳбарлари бугун мамлакат бошқарувида иштирок этмоқдалар.\n"Жорий ҳукуматда ўтирганлар ана шу урушлар бошида турган ва жиноят қилган шахслардир" - дейди Би-би-си Ўзбек Хизмати билан суҳбатда Кобулдан таҳлилчи Олим Коҳкан -"Табиий, улар ўзлари амалга оширган хунрезликларни яширишга интилишади".\nТанқидчиларга кўра, тарихни ўзгартиришга интилиш умри қисқа бўлиши мумкин ва келажакдаги ҳукумат кимлардан иборат бўлишига қараб, мамлакат тарихи яна қайта ёзилмайди, деган кафолатлар йўқ.\n"Афғонистонда бу янгилик эмас" - давом этади Олим Кўҳкан -"Масалан, илгари ҳам Бобурийлар ва ёки Шайбонийлар даврлари китоблардан атайин олиб ташланган ва ўқитилмаган".\nБобурийлардан фарқли тарзда, охирги 40 йил воқеалари ҳамон инсонлар хотирасида ва бу йиллардаги урушларда ҳаёти барбод бўлган миллионлаб инсонлар ҳамон тирик. Кўпчилик ўтган урушларда оддий инсонларга жабр етказган шахсларнинг ҳукуматдаги юқори лавозимларда ишлашидан норози ва уларни одил маҳкамага тортишни талаб қилишади.\nАйни дамда, Афғонистон тўрт йирик миллат - паштун, тожик, ҳазора ва ўзбеклар яшовчи минтақалар бўйича ҳам анчайин бўлинган. Бу минтақаларда аҳоли ўзи тан олган қўмондон раҳбар ва етакчиларга эга.\nШунингдек, Жоузжон ё Фарёб каби ўзбек вилоятлари ўз пайтида Советларни қўллашган дейилса, Қундуз, Бадахшон, Панжшир ва Тахор ҳар вақт мужоҳидларнинг таянч нуқтаси бўлган.\nҚандаҳор ва Ҳелманд каби жанубий вилоятлар эса Толибон тарафдорлари яшовчи минтақалар саналади.\nАфтидан, ҳукумат ўтган 40 йиллик воқеаларни эслатмайдиган янгича тарих китоблари орқали ана шу фарқларни йўқотмоқчи. Бироқ Афғонистон халқи куни-кеча гувоҳ бўлган яқин тарихни инкор этиш келажакда бутунлай тескари оқибатларга етаклаши эҳтимолларини ҳам назардан соқит қилиш қийин.


'Мустақиллик даврида авжига чиққан қатағон ва таъқиблар мени чархлади...' - BBC O'zbek\n'Мустақиллик даврида авжига чиққан қатағон ва таъқиблар мени чархлади...'\nЎзбекистон ўз мустақиллигининг 19 йиллигини байрам қиларкан, мамлакатда шу давр оралиғида юз берган ўзгаришларга берилаётган баҳолар бу йил ҳам бир хил эмас. Кимлардир айрим йирик завод, корхона ва турли-туман биноларнинг қад ростлаётгани, бошқалари эса, тирикчилик илинжида миллионлаб фуқароларнинг меҳнат муҳожирлигига юз тутаётганига ўз эътиборларини қаратишади. Айримлар Ўзбекистон спорт, маданият соҳасида эришаётган ютуқларини тилга олишса, яна бирлари матбуот, диний эркинликлар ва инсон ҳуқуқлари билан боғлиқ аҳволнинг қанчалар абгорлигига диққат қилишади. Хўш, 19 йил мустақиллик оддий ўзбекистонликларнинг касбий ва шахсий ҳаётларида қандай кечди? Биз ҳафтанинг ҳар сешанба ва жума кунлари ўзбекистонлик турли касб соҳалари вакилларининг бу борадаги фикрларини веб саҳифамиз орқали эътиборингизга ҳавола этиб борамиз. Сўнгги қаҳрамонимиз ҳозир муҳожиротда яшаётган ўзбекистонлик таниқли инсон ҳуқуқлари фаоли Мўътабар Тожибоева:\nМўътабар Тожибоева: 19 йил Мустақиллик давомида Ўзбекистонда инсон ҳуқуқлари билан боғлиқ аҳвол ниҳоятда ёмонлашди. Бунга бир нечта сабаблар бор. Масалан, “Даъвогар суст бўлса, қози иймонини ютади,” деган мақол бор. Қонунларнинг ижросини талаб қиладиган ва бузилган ҳуқуқларини тиклаш учун ҳамма нарсага тайёр турадиган русийзабонлар ва бошқа миллатга мансуб инсонлар мустақилликнинг дастлабки йилларида бошқа мамлакатларга кўчиб кетганликларининг ҳам таъсири бўлган, деб ҳисоблайманки, ўзбек миллатидаги юзхотирчилик, истиҳола қилиш амалдорларнинг қонунларга бўйсинмаслик ва фуқароларнинг ҳуқуқларини топташ иллатлари авжига чиқиб кетди. Бугунги кунда қонунларнинг ижросини назорат қилиш ҳам, инсон ҳуқуқларини ҳимоя қилиш ҳам фақат матбуотлардаю, ҳукумат ҳисоботларида кўринади, холос. Баъзи-баъзида оддий инсонларнинг матбуотларга ёзган шикоят хатлари юзасидан олиб борилган журналистик суриштирувлар натижасида юрак ютиб, матбуотда эълон қилинган танқидий мақолаларга умуман эътибор берилмайди, аксинча, ўша муаммо билан шуғулланган журналистларни ва мана шу танқидий мақолани чоп этган матбуот раҳбари “юқори”нинг қаҳрига учраши ва ҳатто ҳаёти хавф остида қолиши мумкин. Бугунги кунда ҳуқуқлари бузилганлиги ҳақида давлат органларига шикоятлар йўллаган фуқароларнинг дарду ҳасратини эшитадиган, уларнинг ҳуқуқларини тиклашга кўмак берадиган ҳеч қандай куч қолмаган Ўзбекистонда. Инсонлар ўз ҳуқуқларини ҳимоя қилиш имкониятларидан маҳрум бўлганликларининг асосий сабабларидан бири коррупциянинг энг юқори даражада авж олганлигида деб ҳисоблайман.\nБи-би-си: СССР даври билан солиштирадиган бўлсак, бугун Ўзбекистонда одамлар қанчалик ўз ҳуқуқларини ҳимоя қилишга имкониятлилар?\nМўътабар Тожибоева: СССР даврида мен Ўзбекистон Халқ назорати қўмитасининг Фарғона вилояти Охунбобоев туманидаги бўлимида нозир вазифасида ишлардим. Мен ўша пайтда жамоатчи назоратчилар билан ишлаш ва фуқароларнинг шикоятлари билан ишлаш бўлимларини бошқарардим. Ўша пайтларда қонунларнинг ижросини амалда бажарилишини жамоатчи назоратчилар билан биргаликда текширардик ва қонунларга итоат этмаган мансабдорлар комитет йиғилишида муҳокама қилинардилар. Халқ назорати қўмитасига келиб тушган ҳар бир шикоят эса, қатъий назоратга олинарди ва қонунда белгиланган муддатда фуқаронинг муаммоси ўрганилиб, бузилган ҳуқуқлари тикланарди. Фуқаронинг ҳуқуқларини оёқ-ости қилган мансабдор қўмита йиғилишида муҳокама қилиниб, чора оларди. Энг долзарб муаммолар матбуотда доимий равишда эълон қилиб бориларди. Яъни ошкоралик ва инсон ҳуқуқлари муаммоларини ҳал қилиш қонун доирасида амалга ошириларди. Мен буни шахсан ўзим ишлаган соҳа бўйича мисол қилиб келтиряпман. СССР даврида раҳбарларнинг эътиқоди бор эди - яъни уларнинг коммунистик партияга эътиқоди кучли бўлиб, партия билетидан айрилишдан ниҳоятда қўрқишарди. Мансабдорлар Худодан қўрқмасди, лекин партия билетидан айрилишдан қўрқишарди. Бугунги кунда ўз ҳақ-ҳуқуқларини талаб қилишдан тўхтамасдан, билиб билмаган ҳолда коррупцияни фош қилаётган кўплаб фуқаролар руҳий касал, дея талқин қилиниб, уларни жиннихоналарга жойлаштириш ва жойлаш билан қўрқитиш ҳоллари тез-тез қулоққа чалиниб қоляпти.\nБи-би-си: Инсон ҳуқуқлари фаоли сифатида бугун Ўзбекистонда бемалол фаолият олиб бориш мумкинми?\nМўътабар Тожибоева: Бугунги кунда Ўзбекистонда инсон ҳуқуқлари фаоли сифатида бемалол фаолият олиб бориш нафақат мумкин эмас, балким хавфли ҳамдир. Ғарб давлатлари Ўзбекистонга инсон ҳуқуқларини оёқ-ости қилаётган мамлакат эмас, биринчи ўринда стратегик ҳамкор сифатида қараётганликлари боисидан ҳам инсон ҳуқуқлари муаммолари борган сари авж олиб бормоқда. Шунинг учун ҳам инсон ҳуқуқлари муаммолари билан шуғулланадиган ҳар қандай инсон, хоҳ у инсон ҳуқуқлари фаоли бўлсин, хоҳ журналист, хоҳ адолатсизликка қарши курашувчи ўз ҳақ-ҳуқуқини талаб қиладиган инсон бўлсин, албатта ҳукуматнинг қора рўйхатига киритилади ва имкон бўлиши биланоқ мана шундай инсонлар жамиятдан изоляция қилинади. Мана шундай оғир вазиятда ҳам Ўзбекистонда фаолиятини олиб бораётган фикрдошларимизнинг ўз ғояларига содиқ қолган ҳолда курашни давом эттираётганликлари таҳсинга лойиқдир. Чунки бирор ой йўқки, Ўзбекистонда қайсидир ҳуқуқ ҳимоячиси ёки журналист маҳкамага тортилмасин. Ҳар ойда кимнидир қамашади, кимнидир калтаклашади, яна кимгадир ҳужум уюштиришади. Лекин мана шунда ҳам мамлакат ичкарисидаги ҳуқуқ ҳимоячилари - дўстларимиз ўз фаолиятларини тўхтатганлари йўқ.\nБи-би-си: Мустақиллик сизнинг касбий ва шахсий ҳаётингизда қандай кечди?\nМўътабар Тожибоева: Мустақилликнинг дастлабки йиллари мен учун бошқа йиллардан фарқ қилмаган оддий йиллар эди. Маҳаллий ва марказий матбуотларда танқидий мақолаларим ва очеркларим, шеърлару ҳикояларим тез-тез чоп этилиб турарди. Ёрдамга муҳтож бўлиб келган инсонларга кўмак беришимдан мамнун бўлиб ҳаёт кечирардим. Сиёсатга ҳам аралашиб турардим - қандай маънодаки, биргина мисолни келтирсам, Республика “Ишонч” газетасининг 2000 йилнинг 24 октябрь кунги 156-сонида “Бундайларга шафқат йўқ” номли мақоламда Ўзбекистон ҳукуматининг ўша пайтлардаги марказий матбуотларда чоп этилган “Прокуратура айбномаси”ни қўллаб- қувватлаган ва бизнинг ҳурлик ва озодлигимизни кўра олмаётганларни қоралагандим. Мен буни нима учун айтяпманки, бугунги кунда озодлигимиз, мустақиллигимиз, дея бонг ураётган, матбуотларда чиқишлар қилаётганлар ҳам ҳукумат томонидан яратилаётган атрофида нималар содир бўлаётганлигини ҳис қилмайдиган роботлар сингаридир. Мен 1999 йилда бўлиб ўтган сайловларга депутатликка ўз номзодимни қўйдиму, сайловчилар билан бўлиб ўтган учрашувларда халқнинг ҳақиқий аянчли аҳволини ўшанда тушуниб етдим. Менинг касбий ва шахсий ҳаётимнинг қолган қисми ўта шиддатли, хавфли-хатарли кечди, десам тўғри бўларди. Чунки ҳаққоний сиёсат билан ўшанда юзма-юз келгандим. Матбуотларда бонг урилиб мақталаётган ҳаёт тарзимизнинг қанчалик абгор эканлигини ўшанда тушуниб етгандим. Депутатликка номзодлар билан учрашувда бирор инсон ўз муаммоларини айтиб, қандай ечим топишни, кимга бош уриб боришни билмаётганлигини гапира бошласа, ўша инсонни қўлидан судраб, ташқарига олиб чиқиб қўйилганлигини, кейин унга эътибор бермаслигимизни, у одамнинг ўзи бироз ғалати бўлиб қолганлиги, нима деяётганлигини ўзи ҳам тушунмаслигини билдириб айтилган фикрлар қанчалик ёлғонлигини ҳис қилиб турсанг, ундан оғири йўқ экан. Мен депутатликка сайланмадим, лекин халқнинг дардига малҳам бўлишда сиёсатдан фойдаланиш мақсадида Марғилон шаҳар Халқ Демократик Партияси қошида “Ўтюраклар” клубини ташкил қилдим. Мана шундан кейин мустақилликнинг қолган йилларидаги ҳаётим ниҳоятда шиддатли, хавф-хатарларга бой бўлди.\nБи-би-си: Ўз шахсий ҳаётингиз мисолида айтадиган бўлсак, 19 йил ичидаги ўзгаришлар Ўзбекистон мустақиллигидан кутган умидларингизни оқладими?\nМўътабар Тожибоева: Халқ Демократик партиясининг фаоли, партия қошидаги “Ўтюраклар” клубининг асосчиси сифатида Мустақиллик байрамининг 9 йиллиги арафасида партиянинг “Ўзбекистон овози” газетасида “Мустақиллик майдонидан суҳбатлар” рукни остида “Кўнглимиз хотиржам - келажакка ишонч бор!” номли журналистлар билан суҳбатим чоп этилганди. Ҳозир ўша суҳбатни ўқисам, партиянинг энг илғор сафдаги фаолларидан ҳисобланган пайтимда содда ва ғўр бўлганлигимни ҳис қилиб, ўзимдан ўзим уяламан.\nБи-би-си: Шўро даври билан қиёслаганда, мустақиллик сизга қандай янги имкониятлар берди деб ўйлайсиз?\nМўътабар Тожибоева: Шўро даври билан қиёслаганда, мустақиллик даврида авжига чиққан қатағон ва таъқиблар мени чархлади. Юқори вольтли печкага солинган лойдан ясалган коса жаранглайдиган чиннига айланганидек , бугунги кунда мен дунёнинг ҳар қандай бурчида ўз фикрим, ўз ғоямни олға суриш имкониятига эга бўлдим.


Ўзбекистон меҳнат вазири ярим йилда 462,5 мингта ишчи ўрни яратилганини билдирди\n19 январ 2021, Тошкент вақти: 23:59\nЎзбекистондаги корхоналардан бири.\nЎзбекистонда 2016 йилнинг биринчи ярим йиллигида 462,5 мингта янги ишчи ўрни яратилди. Бу ҳақда Ўзбекистон меҳнат вазири А. Абдуҳакимов Ўзбекистон Олий Мажлиси қонунчилик палатасига берган ҳисоботи пайтида маълум қилди.\nВазирнинг таъкидлашича, янги ишчи ўринларининг 157 мингтаси саноатни ривожлантириш, ишламай қолган корхоналарни қайта ишга тушириш дастури доирасида ҳамда хизмат кўрсатиш, қишлоқ ҳўжалиги, қурилиш соҳаларида яратилди.\n305 мингдан ошиқроқ ишчи ўринлари эса тижорат банкларининг кичик бизнес корхоналарига янги ишчи ўринлари яратиш учун берилган кредитлари доирасида пайдо бўлди.\nМеҳнат вазири ҳисоботида олти ойда16 минг 400 та янги кичик бизнес субъекти рўйхатга олингани ва бу билан 300 мингдан ортиқ одам иш билан таъминлангани қайд этилади.


ФОТО: Emirates компаниясининг янгиланган биринчи тоифа кабиналариHaqida.net\nHome Dunyo ФОТО: Emirates компаниясининг янгиланган биринчи тоифа кабиналари\nБААнинг Emirates авиакомпанияси янги хард қилган Boeing 777 самолётларидаги биринчи класс ўринларини намойиш этди. Унинг тақдимоти 12 ноябрь куни Dubai Airshow халқаро авиакўргазмасида бўлиб ўтди. Emirates вакилининг сўзларига кўра, биринчи ва бизнес классларнинг янги дизайни люкс автомобиллари салони, аниқроғи S-синфидаги Mercedes-Benz дизайнидан илҳомланган ҳолда ишлаб чиқилган.\nТаъкидланишича, айни автомобиллар авиакомпания томонидан биринчи класс йўловчилари учун такси сифатида фойдаланилади. Албатта будай дабдаба арзон бўлмайди. Дубай-Женева ва Дубай-Брюссель йўналиши бўйича икки томонга чипта нархи 9000 доллар туради. Шундай қилиб, бу пулнинг баҳридан ўтсангиз, бутунлай ёпиқ люкс купе сизнинг ихтирингизга берилади. Унинг эшиклари ёнга очилади. У нимаси биландир дунёнинг энг қиммат поездларидаги купеларни ёдга солади.\nБу люкс хонанинг майдони 4 м2дан сал камроқ. Компания маълумотларига кўра, компанияга кўра, ўриндиқ кенгайтирилган ҳолатда бўлса ҳам кийиниш учун жой етарли бўлади.\nКупега кремтусли, кулранг ва тилларангларда ишлов берилган. Айниқса чарм ўриндиқлар, интеллектуал ёритиш тизими, ва албатта, шахсий мини бар ҳам мижоз хизматига шай. Бундан ташқари ҳар бир купе 32 дюймли, сенсор экранли телевизорга эга.\nСалон ўртасида жойлашган купе йўловчилари учун «виртуал иллюминаторлар» ҳам ясалган. Унда самолёт ташқарисига жойланган камерадан тасвирлар акс этади. Ҳақиқий иллюминаторлар ёнидан жой олганларга дурбин ҳам берилади.\nСурилиб очиладиган эшикларда махсус дарчача бўлиб, у орқали ичимлик ва газакларга буюртма бериш мумкин.\nБизнес-класс ҳам жиддий ўзгартирилган. Йўловчилар спорткарларники каби ишланган янги ўриндиқларда қулай жойлаша олишади.\nУлар янги телевизорларда турли медиамаҳсулотларни томоша қилишлари мумкин.\nТежамкор тоифа йўловчилари учун чарм тирсакқўйгич ва бошқўйгич, ўзларига бериладиган ёстиқчалардан баҳра олишади.\nПарвоз олд ўриндиқларнинг орқа томонига ўрнатилган кўнгилочар тизимлар парвоз вақитини безайди.


Translation of the meaning of Sura Al-Fajr - Uzbek translation - Noble Quran encyclopedia\nاللغة العربية - المختصر في التفسير اللغة العربية - التفسير الميسر اللغة العربية - معاني الكلمات English translation - Saheeh English translation - Hilali-Khan French translation - Islamic Foundation Spanish translation Spanish translation - Islamic Foundation Spanish translation (Latin) - Islamic Foundation Portuguese translation German translation - Bubenheim German translation - Abu Rida Italian translation الترجمة التركية - مركز رواد الترجمة Turkish translation - Shaban Turkish translation - Shahin Turkish translation - Mokhtasar Indonesian translation Indonesian translation - Mokhtasar Vietnamese translation - Mokhtasar Bosnian translation - Mokhtasar Italian translation - Mokhtasar Indonesian translation - Complex Indonesian translation Tagalog translation - Mokhtasar الترجمة الفلبينية (تجالوج) Persian translation - Mokhtasar Persian translation - IslamHouse.com Persian translation - Hussien Tagi Urdu translation Bengali translation Kurdish translation Pashto translation Bosnian translation Bosnian translation Albanian translation Ukrainian translation Chinese translation Uyghur translation Japanese translation Korean translation Vietnamese translation Kazakh translation Kazakh translation Uzbek translation - AlaaUdeen Mansour Azerbaijani translation الترجمة الطاجيكية - عارفي Tajik translation Hindi translation Malayalam translation Gujarati translation الترجمة الماراتية Telugu translation Tamil translation الترجمة السنهالية Assamese translation Khmer translation Nepali translation Thai translation Somali translation Hausa translation Amharic translation Yoruba translation Oromo translation\nTranslation of the meaning of Sura: Al-Fajr\nAya: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30\nPage number: 593\n6. (Эй Муҳаммад алайҳис-салоту вас-салом), Парвардигорингиз Од (қабиласи)ни қандай (ҳалокатга дучор) қилганини кўрмадингизми?\n7. (Улар) баланд устун(ли қаср)лар эгаси бўлган Иром (шаҳрида яшаган Од қабиласини қандай ҳалокатга дучор қилганини кўрмадингизми?).\n8. У (шаҳар бошқа) юртларда ўхшаши яратилмаган эди.\n10. Қозиқлар (яъни, ерга қозиқдек қоқилган баланд эҳромлар ва қасрлар) эгаси бўлган Фиръавнни (қандай ҳалокатга дучор қилганини-чи)?\n11. Улар юртларида ҳадларидан ошиб,\n12. у жойларда бузғунчиликни кўпайтириб юборган эдилар.\n14. Шак-шубҳасиз, Парвардигорингиз (барча нарсани) кузатиб тургувчидир.\n15. Бас, энди инсон — қачон Парвардигори уни имтиҳон қилиб, азиз қилиб қўйса ва унга неъмат ато этса дарҳол: «Парвардигорим (иззат-ҳурматга лойиқ бўлганим учун) мени азиз қилди», дер.\n17. Йўқ, (сизлар гумон қилганларингиздек иззат-икром бойлик билан, хор-зор қилиш — камбағаллик билан бўлмас)! Йўқ, сизлар етимни иззат-икром қилмассизлар!\nИ з о ҳ. Аллоҳ таоло бировни яхши кўргани учун бой қилиб, ёки бошқа бировни ёмон кўргани учун камбағал қилиб қўймайди. Умуман, агар Аллоҳ наздида мол-дунёнинг пашшанинг қанотича ҳурмати бўлганида, кофирга ундан бир чақа ҳам бермаган бўлур эди. Лекин Аллоҳ таоло инсонларни шукр қиладиларми-йўқми синовдан ўтказиш учун ризқларини танг қилиб қўяди. Демак, инсоннинг бойлик билан суюниб, камбағаллик билан куйиниб кетиши нотўғридир. Оятнинг давомида энди Макка кофирларига хитоб қилиниб, уларнинг ўта очкўз ва хисис кимсалар эканликлари, бировнинг ҳаққидан ҳазар қилмасликлари ва ҳалол-ҳаромнинг фарқига бормасликлари фош қилинади.\n21. Йўқ, (бундай кирдикорларингиздан қайтингиз)! Қачон Ер (зилзилага тушиб, барча нарса) чилпарчин қилинганда;\n22. Парвардигорингиз ва фаришталар саф-саф бўлиб келганда;\n23. (Кофирлар кўришлари учун) ўша Кунда жаҳаннамни ҳам (яқин) келтириб қўйилганда — ана ўша Кунда инсон (бу кўрганларидан) эслатма-ибрат олур! (Аммо у Кунда) бу эслатма-ибратнинг фойдаси) қаёқдан тегсин?!\n(Send note: Uzbek translation - Sura:Al-Fajr - Aya:)


Qalampir.uz | Аҳмаджонов истеъфога чиқиш сабаби бўйича QALAMPIR.UZ’га интервью берди\nАҳмаджонов истеъфога чиқиш сабаби бўйича QALAMPIR.UZ’га интервью берди\nИнтервью\t13 Июнь 16:57 6284\nОлдинроқ, Умид Аҳмаджоновнинг ЎФА биринчи вице-президентлигидан истеъфога чиққанлиги ва унинг ўрнига бу лавозимга Равшан Эрматовнинг тайинланиши мумкинлиги тўғрисида маълум қилган эдик.\nQALAMPIR.UZ мухбири ЎФАдаги ушбу истеъфо сабабларини ўрганиш мақсадида Умид Аҳмаджонов билан боғланди.\n“Осиё Олимпия кенгаши вице-президентлиги ниҳоятда масъулиятли вазифа. Келаси йил Токиода Олипия ўйинлари бошланади. Мазкур мусобақага вақт кам қолмоқда. Хизмат сафарлари кўп. Шу сабабдан Ўзбекистон футбол ассоцицияси вице-президентлигидан бўшаш бўйича ариза ёздим.\nҲозирда ЎФАда иш қайнаган пайт. Миллий терма жамоада ҳам, Олимпия терма жамоасида ҳам муҳим жараёнлар бошланди. Олдинда жиддий саралаш ўйинлари кутиб турибди.\nШу ўринда юртимизда спорт ривожига, хусусан, футбол ривожига катта аҳамият қаратиб келаётган муҳтарам Президентимиз Шавкат Миромоновичга, барча зарур шарт-шароитларни яратиб бераётган ҳукуматимиз раҳбариятига миннатдорчилик билдириб ўтмоқчиман”, деди Умид Аҳмаджонов.\nЎФА Умид Аҳмаджонов\nИгнатий Нестеров футболдан четлатилдими? ЎФА баёнот берди ЎФА Самвел Бабаяннинг кечирилиш сабабини маълум қилди ЎФА нега ПФЛни қўғирчоққа айлантирмоқда? ЎФА хато устига хато қилмоқда ёхуд “шармандага шаҳар кенгми”? Ўзбекистон терма жамоаси Андижонда Германия жамоаси билан дуранг ўйнади Ўзбекистон миллий терма жамоасининг июнь ойидаги рақиблари маълум бўлди\n15 Октябрь 19:14 19307\n16 Октябрь 16:28 13739\n15 Октябрь 12:54 12145\n15 Октябрь 13:07 10006\n16 Октябрь 20:32 9814


ИнтерФУТБОЛ :: Трансферлар: Катта клубдаги кутилмаган келишув\nТрансферлар: Катта клубдаги кутилмаган келишув\nҲозирда «Барселона» муаммолар даврини бошдан кечирмоқда. Уларнинг аксарияти бевосита ўйинга тааллуқли эмас. Масалан, клуб президенти Хосеп Бартомеунинг фаолиятидан аксарият мухлислар мамнун эмаслар, Эрик Абидаль футболчиларни очиқдан-очиқ танқид қилмоқда, Месси эса унга жавоб қайтариш билан овора. Энди бу бошоғриқлар етмаётгандек, жамоанинг етакчи ўйинчилари таъқиб остида эканликлари ҳақида миш-мишлар пайдо бўлди. Эмишки, амалдаги президентнинг нуфузи ва таъсир кучини ошириш мақсадида клуб 13 Ventures гуруҳини ёллаган. Гуруҳ зиммасидаги 2-вазифа - «Барселона»га алоқадор бўлган таниқли шахслар обрўсига путур етказиш. Бу ерда Месси, Хави, Пике, Гвардиола, Пуйоль ва собиқ президент Хуан Лапорталар назарда тутилмоқда. Мазкур афсоналар 13 Ventures тасарруфидаги юзлаб аккаунтлар томонидан аёвсиз танқид қилиндилар. Клуб мутасаддилари бу фактларни инкор этишаётган бўлсада, юз берган воқеа ҳақиқатдан йироқ эканлигига кафолат йўқ. Аниғи шуки, сўнгги пайтларда «Барселона»да жуда кўп тушунарсиз ва мантиққа зид ишлар амалга оширилмоқда.\nТрансферлар - яққол мисол\nҲа, ҳозирда жамоанинг жароҳатлар жафоси туфайли ўта мураккаб вазиятга тушиб қолгани айни ҳақиқат. Луис Суарес ва Усмон Дембеле мавсум охиригача майдонга туша олмайдилар. Суарес 33ни уриб қўйган ҳужумчи, унинг ёшида шикастланишлар эҳтимоли юқори бўлади. Дембеле эса сурункали жароҳатлар қурбонига айланиб бормоқда. Бу жиҳат ҳам мутассаддиларга аввалдан маълум эди. Хуллас, каталонияликлар бирданига шок ҳолатига тушиб қолишди, дейишга асос йўқ.\nВа мана, «Барселона» «қўққисдан» шошилинч тарзда трансфер бозори томон йўл олди. Бартомеу ва бошқа амалдорлар мавсум бошланиши арафасида таркибнинг ҳолатидан яхши хабардор эдилар, Суареснинг ўрнини тўлдира оладиган ўйинчининг йўқлиги, Дембеле эса мунтазам равишда ишончни оқлай оладиган футболчи эмаслиги уларга маълум эди.\nБироқ шунга қарамасдан, клуб раҳбарияти сўнгги пайтларда тушуниб бўлмайдиган, истеҳзоли қарорларни қабул қилмоқда: «Мухлислар Вальверденинг фаолиятидан қониқишмаяптими, жамоа барқарорликка эриша олмаяптими? Ҳечқиси йўқ, топ-клубда ишлаш тажрибаси бўлмаган Сетьен вазиятни ўнглашга қодир». Шу тариқа жамоанинг бир қатор беқарор ўйинларига гувоҳ бўлдик - «Барса» «Валенсия»га имкониятни бой берди, кубок беллашувида «Атлетик» тўсиғидан ўтолмади.\n«Суарес ва Дембеледан умид йўқми? Афсус-надоматли нигоҳ билан дунёнинг барча клубларига ҳужумчига зор эканлигимизни маълум қиламиз». Аммо бу муаммони бартараф этиш осон эмас: мавсумнинг ҳал қилувчи палласида ҳеч қайси жамоа етакчи ҳужумчисини қўйиб юборишни истамайди. Шу боис, «Барса» қишки трансфер дарчасида бирорта харидни амалга ошира олмади. Бу Дембеле жароҳатидан аввал бўлганди, кейин Ла Лига каталонияликларга истисно тариқасида ҳужумчи харид қилиш ҳуқуқини берди. Натижада «Валенсия» вакили Родриго, «Сосьедад»дан Виллиан Жозе, «Бетис»дан Лоренцо Морон, ҳатто Лаутаро Мартинес ва Виссам Бен-Йеддер ҳам номзодлар рўйхатидан жой олишди. Аммо фақат Ла Лига вакиллари гранд сафига ўтишга жуда яқин эдилар - жамоа улар билан музокарага киришганди. Лекин улар самарасиз якунланди.\nТаъкидлаш жоизки, мутасаддилар номзодлар рўйхатини ўта шошма-шошарлик билан тузишганди. Мартин Брейтуэйт бу рўйхатда биринчи, иккинчи, ҳатто бешинчи ҳам эмасди. Аммо Родриго, Виллиан Жозе ва Моронлар билан келиша олмаган жамоа «бирор-бир» футболчини харид қилишга мажбур бўлиб қолди.\n28 ёшли Брейтуэйт ана шу бирор-бир ҳужумчи бўлиб чиқди. У расман «Леганес»дан «Барселона»га ўтди. Дания терма жамоаси аъзоси каталонияликлар билан 2024 йилгача шартнома имзолади. Ҳужжатда унинг товон пули 300 млн. евро миқдорида белгиланди. Ваҳоланки, баҳоси 10 млн. бўлган ҳужумчини «Барса» 18 млн.га сотиб олди. Хуллас, жамоа янги форвардга эга бўлди. Яхшими, ёмонми, ҳар ҳолда ҳужумчи бор.\nХўш, Брейтуэйт ким ўзи?\nҲужумчи, аммо унчалик номдор эмас, топ-клубларда ўйнамаган. Кучли лигалар вакиллари - «Валенсия» ёки «Эвертон» каби савияли жамоаларда тўп суришга улгурмаган. Ҳозирча, «Леганес» Брейтуэйт фаолиятининг чўққиси бўлиб турибди. 2020 йилнинг 19 февралигача бўлган маълумот шундай.\nДаниялик ҳужумчининг меҳнат дафтарчасидан ўрин олган бошқа жамоалар орасида ҳам мухлисларни ҳайратга соладиган номлар йўқ: «Эсбьерг», «Тулуза», «Мидлсбро», «Бордо»... Ҳужумчининг ўз эса ҳатто Дания чемпионатида ҳам сермаҳсул ўйин кўрсата олмаган, 89 учрашувда 17та гол. Энг юқори натижани (136та ўйин, 35та гол) у «Тулуза»да қайд этганди. Бу ҳам мақташга арзийдиган натижа эмас. Шунингдек, ҳужумчи Дания терма жамоасида ҳам камтарона (40 - 7) тўп сурмоқда.\nМартин «Леганес» таркибида 24 марта майдонга тушиб, 6та гол урганди. Бироқ клубдагилар унга ишонч билдиришди - ижара шартномаси асосида келган футболчини «Мидлс-бро»дан сотиб олишди. Боз устига, қўйиб юбориш нияти ҳам йўқ эди. Чунки уни «Барселона»га чақиришларини ҳеч ким кутмаганди.\nБрейтуэйт - универсал футболчи. У ҳужум чизиғининг исталган нуқтасида тўп сура олади. Мартиннинг чапақайлиги кўпроқ сўл қанотда ўйнашига сабаб бўлганди. Терма жамоада ҳам шу чизиқда ўйнайди. Қисқаси, Брейтуэйт бир вақтнинг ўзида Суарес ва Дембеле ўрнини тўлдириши мумкин. Тўғри, сифат борасида жамоа жиддий йўқотишларни четлаб ўтолмаслиги аниқ.\nБоиси, «Леганес»га қадар Мартин Чемпионшипда тўп сурган. Турнир савияси юқори. Лекин даниялик ҳужумчи «Мидлсбро»да ўйнаган, холос. Ҳозирда бу жамоа мухлислари ижтимоий тармоқларни «Тавба, наҳотки, Мартин «Барселона»да?» қабилидаги саволларга кўмиб ташлашди. Йўқ, ҳужумчига нисбатан уларда хусумат йўқ, шунчаки, кутилмаган трансфер ҳамма қатори уларни ҳам ажаблантириб қўйди.\nТаъкидлаш жоизки, Брейтуэйт Англияда британияликларга хос услубда тўп сурмаган. «Мидлсбро» - Чемпионшипдаги комбинацияларга ўч, тезкор жамоа. Таажжубки, унинг услуби «Барса»никига яқин. Мартин дебют мавсумида ўз вақтида «Реал»да ўйнаган, кейинчалик бош мураббий ёрдамчиси сифатида ишлаган Айтор Каранка раҳбарлигида тўп сурди. «Барселона» эмас, албатта. Аммо Каранка азалий рақибга қарши муваффақиятли ўйнаш учун унинг услубини ўргангани аниқ.\nЛекин нима бўлганда ҳам, ношуд ҳужумчининг гранд сафида пайдо бўлиши, барибир, ажабланарли бўлиб қолаверади. Буни фақат «Барса»да савияли ҳужумчини харид қилиш имконияти бўлмагани билан изоҳлаш мумкин. Ёзги трансфер мавсумида бунақа имконият бўлади, ҳозир эса таркибдаги бўшлиқни тўлдириш зарур. Брейтуэйт учун эса тақдир ўта муҳим имкониятни совға қилди. Тасаввур қилинг: кеча камтарин «Леганес»да ўзи қатори футболчилар билан ҳамкорлик қилган ўйинчи энди Месси, де Йонг, Бускетс каби афсоналар билан ёнма-ён тўп суради, уларнинг узатмаларини голга айлантиришга уриниб кўради. Балки у маҳоратли жамоадошлари кўмагида ўзининг очилмаган қирраларини юзага чиқариб, Суарес ва Дембелелар сафга қайтганларидан кейин ҳам «Барса»да самарали ўйин кўрсатар? Лекин Кевин-Принс Боатенг воқеасининг такрорига сабабчи бўлиб қолиши мумкин. Ўшанда мухлисларни «Бу йигит «Барселона»да нима қиляпти?» деган савол ўйлантириб қўйганди. Агар Мартин ҳеч нарсага эриша олмаса, уни ҳеч ким танқид қилмайди. Шунчаки, Бартомеунинг навбатдаги самарасиз қарори, деб қўя қолади.\nБрейтуэйт ҳақида нималар маълум?\n1. Топ-жамоада ҳеч қачон ўйнамаган. «Тулуза»даги 4 йиллик фаолиятида «Рома»дан таклиф олган, аммо негадир «Мидлсбро»ни афзал кўрган;\n2. Брейтуэйт ўзи ҳақида саҳифа очган. Унинг биография бўлимида қуйидаги сўзлар битилган: «Футбол оламининг буюк иқтидорларидан бири». Сайт Мартиннинг «Тулуза»даги давридан бери янгиланган эмас;\n3. Брейтуэйт фаолиятидаги йирик можаро «Мидлсбро»да кузатилган. Гари Монк раҳбарлигида у мунтазам равишда майдонга тушарди, Тони Пюлис эса унга ишонч билдирмади. Натижада 2 марта («Бордо» ва «Леганес») «сургун»да юрди. Кейин «Твиттер» орқали устозини танқид қилди;\n4. Брейтуэйт - шаънига доғ туширмаган (Мидлсбро можаросини инобатга олмаганда) покдомон йигит. Уни дискотекалар, барларда учратмайсиз, намунали, оилапарвар инсон: «Ўз жуфтимни Францияда топдим. Ҳаётимдаги энг муҳим воқеа шу. Ўша даврда 2 нафар жажжи фарзандлари борлиги мени барвақт улғайишга мажбур этди»;\n5. Мартин спортчилар оиласида дунёга келган. Отаси - спринтер, ке-йинчалик ярим профессионал мақомида футбол ўйнаган. Синглиси «Барселона» ва Дания аёллар терма жамоаларида тўп суради;\n6. Мазкур келишув, умуман, Брейтуэйтнинг футболчилик фаолияти юз бермаслиги ҳам мумкин эди. 5 ёшли пайтида шифокорлар унинг бел суягида муаммо борлигини аниқлашган ва болакай 2 йилни ногиронлар аравачасида ўтказганди: «Аравачада ўтириш чинакам азоб эди. Фаолият хусусида гап бўлиши мумкин эмасди. Бироқ умид билан муолажани давом эттирдим, 2 йилдан кейин оёққа турдим. Аста-секин тўп суришни бошладим».\n«Чиқинди»дан чиққан манфаат\n«Мидлсбро» Брейтуэйтни АПЛга қайтишни режалаштирган ҳолда ўз сафига жалб этганди. Футболчи эса шу жамоа орқали топ-чемпионатга чиқиб олишни мақсад қилган ва «Рома» таклифини рад этганди. Бироқ «Мидлсбро» элитага кўтарила олмади, ҳужумчи эса инглиз футболи лаззатидан баҳраманд бўлолмади. У жамоани 2018 йилнинг ёзида тарк этмоқчи эди. Аммо қишда раҳбариятга мурожаат қилди. Айни ўша паллада «Леганес» ижараси муҳокамада эди. Ҳужумчи бу ҳуқуқни талаб қилганида, «Леганес»га бутунлай ўтишини хаёлига келтирмаганди.\nАйнан шу жамоа ҳужумчи билан бош мураббий ўртасидаги келишмовчиликка барҳам берди - 2019 йилнинг ёзида футболчини 5 млн. евро эвазига сотиб олди.\n«Барселона» ва «Леганес» ўртасидаги савдода бир қатор эътиборли жиҳатлар мавжуд. Брейтуэйт каталонияликлар танловида етакчи бўлмасада, жамоа у учун 18 млн.дан воз кечди. Хабарларга кўра, маблағнинг 4,5 млн.и «Мидлсбро» ғазнасига тушар экан.\nФаолият нуқтаи назаридан олганда, келишув Брейтуэйтга кўпроқ манфаат келтирди. У «Барса»дек номдор жамоа сафидан жой олди, «Мидлс-бро» эса ҳамон Чемпионшипда. Лекин 4,5 «лимон»ни қуртдек санаб олганини ҳам унутманг.


Ўзбекистон Республикаси Вазирлар Маҳкамасининг тегишли қарорига мувофиқ, «Темир йўл транспорти тўғрисида»ги қонунга ўзгартириш ва қўшимчалар киритишни назарда тутувчи қонун лойиҳаси ишлаб чиқилди. Ушбу ҳужжат лойиҳасининг мазмун-моҳиятини тушунтириш, талаб ва таклифларни ўрганиш мақсадида бир қатор вазирлик ва идоралар вакиллари иштирокида «Ўздавтемирйўлназорат» инспекциясида йиғилиш бўлиб ўтди.\nМажлисда мутахассислар қонун лойиҳасининг афзалликлари, тизимда кутилаётган янгиликлар хусусида атрофлича маълумот беришди. Шу билан бирга, мутасадди ташкилот вакилларининг ахборотлари ҳам тингланди. Таъкидланганидек, қонун лойиҳаси темир йўл транспорти соҳасини янада ривожлантириш учун қўшимча шарт-шароитлар яратиш мақсадида тайёрланмоқда.\n— Қонунга киритилаётган ўзгартишларга кўра, темир йўл транспорти объекти, инфратузилмаси, тизимдаги корхона, ташкилот ва муассасаларнинг мулки тўғрисидаги тушунчаларга аниқлик киритилмоқда, — дейди «Ўзбекистон темир йўллари» АЖ юридик бошқармаси мутахассиси Алишер Олламов. — Шу билан бирга, темир йўл транспорти соҳасида давлат бошқаруви ва назорат органларининг ваколатлари аниқ белгилаб қўйилмоқда. Шуни ҳам қайд этиш керакки, махсус ваколатли хўжалик бошқарув органларининг ваколатлари қонунда биринчи марта белгилаб бериляпти.\nТадбир иштирокчилари мавзу доирасида ўзаро фикр алмашишди ва галдаги ишлар белгилаб олинди. Шунингдек, қонун лойиҳаси ҳар томонлама муҳокама этилиб, уни такомиллаштириш юзасидан таклиф ва тавсиялар ишлаб чиқилди.


Белтепадаги авария ортидан уч туман иссиқлик тизимидан узилди | Qalampir.uz\nБелтепадаги авария ортидан уч туман иссиқлик тизимидан узилди\nЖамият\t04 Декабрь 2019 19:48 2335\nАввалроқ, Тошкентнинг Шайхонтоҳур тумани Белтепа мавзесидаги кўп қаватли уйларга олиб борувчи ички йўллар остидан ўтган иситиш қувурлари ёрилгани ҳақида хабар берган эдик. Ушбу ҳодиса натижасида Учтепа, Чилонзор, Шайхонтоҳур тумани иссиқлик тизимидан узилган. Бу ҳақда Тошкент шаҳар ҳокимлиги Матбуот хизмати хабар бермоқда.\n“Белтепа мавзесида, 400 диаметрлик иссиқлик қувурларида авария содир бўлиши натижасида, туманнинг айрим ҳудудларда иссиқлик энергиясини узатиш вақтинча тармоқдан узилди. Мавжуд иссиқлик қувури муддатини ўтаб бўлганлиги сабабли юзага келган вазият айни вақтда бартараф этилмокда ва қувурнинг носоз қисми янгисига алмаштирилмокда. Бугун кеч соат 22:00 да аҳоли ҳонадонлари яна иссиқлик тизимига уланади.\nШунингдек, бугун соат 17:00 да 9-сонли қозонхонанинг (Тошкент вилояти, Назарбек КФЙ худудида жойлашган) 800 диаметрли қувурида узилиш юзага келганлиги сабабли Учтепа ва Чилонзор туманларининг айрим ҳудуларида иссиқлик таъминотида вақтинча узилиш кузатилади.\nАйни пайтда муаммо бартараф этилмокда ва 5 декабрь, соат 05:00 га қадар таъмирлаш ишлари ўз якунига етказилади хамда 07:00 га аҳоли хонадонлар яна иссиқлик тизимига уланади”, дейилади ҳокимлик хабарида.\nҚайд этилишича, мазкур узилишларни тезкорлик билан бартараф этишга, зарур миқдордаги техникалар ва мутахассислар жалб этилган.\nБелтепа Иссиқлик қувури\n30 Июнь 12:35 69522\n29 Июнь 11:10 61348\n01 Июль 18:05 50131\n01 Июль 11:52 44039\n29 Июнь 19:58 42750


Чиғириқ (3) – nurullohuz.com\nОзарбойжондаги талотўп ҳодисалар турк корчалонларини қаттиқ ташвишга солиб қўйди. «Пет холдинг» фирмасининг бошлиғи Г. Кўксол бу мамлакат билан ҳамкорлик йўлида\nанча-мунча сармоя харжлаб қўйганига қарамай, ҳатто: «Агар вазият ёмонлашса, биз бу ердан чиқиб кетишимиз мумкин», деди.\n«Исроил аскарлари ўтган сешанба куни босиб олинган Ғазо секторидаги Байт Лаҳия шаҳрида жойлашган «Ал-Қосим» жоме масжидига ёпирилиб кириб, эгаллаб олди. Бу пайтда масжидда юзлаб мусулмонлар ибодатга йиғилган эдилар. Бу воқеа ҳатто босқин шароити ўлчови билан ўлчанганида ҳам мисли кўрилмаган ёвузликдир».\nИсроил аскарларининг варварона босқини тўғрисида «Правда» шундай ёзади:\n«Исроилликлар масжиддаги бор китобларга ўт қўйдилар, рангли ойнакларни чилпарчин қилдилар, арабларни тепиб ва автомат қўндоқлари билан уриб, кўчага ҳайдаб солдилар. Бундай зўравонликка қарши норозилик намойиши ўтказган фаластинликларга қарата огоҳлантирилмасдан (аёвсиз) ўт очишди».\n«ZAMAN – ЎЗБЕКИСТОН» (25сон)\n«Яқинда Қозоғистон Президенти Н. Назарбоев билан Миср Диний ишлар ва Вақфлар вазири Муҳаммад Али Махжу иштирокида Олмаотада Ислом марказига тамал тошлари қўйилди.\nҚозоқ Давлат университетининг боғ ҳовлисида 6 гектарлик майдонда қуриладиган Ислом марказининг қиймати 10 милён доллар бўлиб… сарф-харажатларни Миср ҳукумати ўз зиммасига оладиган бўлди».\nЯкшанба куни Чечня Республикасининг Президенти Жавҳар Дудаевга суиқасд содир бўлди. Президент кабинетининг ўққа тутилиши натижасида иккита соқчи яраланди. Хайриятки, Жавҳар Дудаевга зарар етмади. Улкан Ўрусия қўйнидаги миттигина бу республика Президентининг мустақил сиёсат юритаётгани анчадан бери айримларнинг ғашини келтиради.\nМарказий Осиё давлат раҳбарлари билан Ўрусия давлат раҳбарларининг Масковдаги\nучрашувидан кейин Қозоғистон Республикаси Президенти Нурсултон Назарбоев янги бир ташаббус билан чиқди. У Тожикистон ҳукуматини мухолиф кучлар билан музокаралар олиб боришга чақирди. Учрашувнинг ташкилий жиҳатларини Олмаота шаҳри бўйнига олишини билдирди ва: «Бу ерда иккала томоннинг хавфсизлиги тўла таъминланади», деди.\n“Ватан” газетаси, 1993 йил 11-18 август, 32-сон


FATTOHHON.COM стр. 50\nЎЗБЕКИСТОНДА ХИЗМАТ КЎРСАТГАН АРТИСТ ШУҲРАТ ҚАЮМОВНИНГ “ТАБИБИМ” ДЕБ НОМЛАНГАН ТЎЛИҚ ЖОНЛИ ИЖРОДАГИ КОНЦЕРТ ДАСТУРИ ДАН БАТАФСИЛ! ИНСОН БИР УМР ЎЗИГА ТАБИБ ИЗЛАР ЭКАН... 08.12.2014 23:53\n6,7,8 декабрь кунлари “Истиқлол” санъат саройида Ўзбекистонда хизмат кўрсатган артист Шуҳрат Қаюмовнинг “Табибим” деб номланган тўлиқ жонли ижродаги концерт дастури бўлиб ўтди.\nКонцерт бошланиши вақтида санъаткорнинг олдинги концерт дастурларида бўлгани каби, томошабинлар уни яна залга саҳнага қарама-қарши тарафдан кириб келса керак, деган фикрда ортга қараб қўя бошлашди. Лекин, бу гал Шуҳрат Қаюмов саҳна декорацияси тўридаги зиналардан тушиб келди.\nСаҳна декорацияси миллий руҳда бўлиб, саҳна тўридан созандалар гуруҳи ўрин олган ва улар бир неча ой давомида санъаткор билан бирга жонли ижро учун тинимсиз тайёргарлик кўришган.\nКонцертдаги илк қўшиқ санъаткорнинг анъанасига кўра, Ватан ҳақидаги “Ватандир” қўшиғи бўлди. Бу қўшиқ мусиқаси чалиниши билан унга карнай-сурнай садолари жўр бўлди.\nҚўшиқ тугаши билан қарсаклар янгради ва санъаткор томошабинлар билан саломлашиб, барчани Конституциямизнинг 22 йиллик тантанаси билан чин дилдан табриклади ва ўз тилакларини билдирди. Сўнг, санъаткор кўпчилик концерт номи нима учун “Табибим” деб сўраганлигини айтиб, унга изоҳ бериб ўтди.\n“Ўтган йили “Табибим” деб номланган қўшиғимни куйлаганимдан сўнг, кўплаб фикрлар бўлди. Асли ўйлаб қарасак, инсон бир умр ўзининг табибини қидириб юрар экан. Ватандан узоқда бўлган инсонга ўз Ватанидан азизроқ табиб бўлмас экан! Ёр қидирганга ёр табиб экан, агар фарзанд ноқобил бўлса, яхши фарзанддан кўра инсон ўзига муносиб малҳам топа олмас экан... Бу дунёда ҳамиша табибимиз ёнимизда бўлсин! Бугунги концерт дастуримизга танланган қўшиқлар мана шу “табибим” асносида бўлди ва бунга ўзингиз гувоҳ бўласиз. Ана шундай янги қўшиқларимиздан “Табибим болам”!”, дея Шуҳрат Қаюмов “Табибим” қўшиғини куйлади.\nУндан сўнг, “Сумбула” қўшиғини куйлади, қўшиқдан сўнг, унга изоҳ бериб, бу қўшиқни аввал аёллар куйлашганини энди эса, “устозлар билан маслаҳатлашиб уни эркакларга ўтказадиган бўлдик”, деб, қўшиқ асли эркакларга тегишли эканлигини айтиб, таъриф бериб ўтди.\nКонцерт 3 блокдан иборат бўлиб, биринчи блокда Шуҳрат Қаюмов, яна “Ёшлигим”, “Сени қандоқ севишимни билсанг эди...”, “Сенинг йўлларингга тоабад зорман”, “Ишқ бозорида кимман?” қўшиқларини куйлади. “Ёшлигим” қўшиғига “60 ёшдан ошганларнинг муҳаббати ҳақидаги қўшиқ”, деб таъриф берди.\nИккинчи блок олдидан Шуҳрат Қаюмов концерт дастурини тузиш жуда ҳам қийин бўлганини, чунки турли ёшдаги томошабинларга мос қўшиқлар танлаш қийинлигини айтиб ўтди. Қолаверса, ўтган йили концертида “Она ер” қўшиғини куйлагач, она ҳақида бундан яхши яна қандай қўшиқ бўлиши мумкин, деб ўйлаганини, аввалги концертларида кўпчилик Ўзбекистон Халқ артисти Тўти Юсупова билан бўлган ижодий ҳамкорликни мақтаганини айтиб, қолаверса, 2015 йил “Кексаларни эъзозлаш” йили, деб эълон қилинганини ҳам айтиб ўтди ва саҳнага Ўзбекистон Халқ артисти Тўти Юсуповани таклиф этди.\nТўти Юсупова ва ёш актриса Рухшона Абдуллаева ижодий ҳамкорликда “қайнона ва келин” саҳна кўринишини ижро қилишди. Лекин, бу гал қайнона ҳокисор, келин эса, эрка ва бемеҳр эди. Тўти Юсупова ўғлига ёзган мактубини ўқиган лаҳзалар томошабинларни таъсирлантирди.\nМазкур саҳнанинг кўринишининг узвий давоми сифатида иккинчи блок ҳам, “Она” қўшиғи билан бошланди. Қўшиқдаги\n“Ёмғир ёғар, ёғар қор, эзиб юракни минг бор,\nАста юринг одамлар, ер тагида онам бор...” сатрларини тинглаб, томошабинларнинг кўзлари ёшланди... Қўшиқ тугагач, қарсаклар ҳам тинмади.\nШуҳрат Қаюмов эса, “бу қарсаклар оналаримиз учун эди” деб, дастурни давом эттирди. Сўнг, “анъанага кўра, онам яхши кўрган, ҳамда ҳамма яхши кўрган қўшиқни куйлаб бераман” деб, “Отмагай тонг” қўшиғини, ёш хонанда Дилафрўз билан биргаликда куйлади.\nИккинчи блокда шунингдек, санъаткор томонидан “Жанон бўламан деб”, “Ота”, “Якка бу Фарғонада” (устоз санъаткор Маъмуржон Узоқов репертуаридан), “Ўртар”, “Ишқ”, “Ялли” (Андижонча) қўшиқлари ҳам ижро қилинди. “Ота” қўшиғини куйлагач, оналар ҳақида кўп қўшиқлар куйланганлигини, фарзанднинг ота олдида ҳам қарзи кўп бўлишини айтиб ўтди.\n“Ўртар” таронасидан аввал эса, Санъат ва маданият институтининг “Эстрада актёрлиги” бўлими “Бошловчилик йўналиши”ни 2013 йилда тамомлаган, “Орият доно” радиосидан Баҳодир Мағдиевнинг шогирди бўлмиш ёш актриса Рухшона Абдуллаева “Зайнаб” монологини жуда таъсирли ижро қилди! Унинг “Зайнаби”ни кўриб, томошабинлар кўзларига ёш олишди...\nМашраб ғазали бўлган “Ўртар” таронасининг ижроси вақтида саҳна тўридаги мониторда “Ўтган кунлар” фильмидан кадрлар намойиш этилди.\n“Ишқ” қўшиғини Шуҳрат Қаюмов доира чалиб куйлади ва қўшиқдан сўнг,\nдоирадан сабоқ берган устози Ҳасан Азимовга миннатдорчилик билдирди.\nИккинчи ва учинчи блоклар орасидаги танаффус вақтида Шуҳрат Қаюмов саҳнага марҳум устоз сўз устаси Ҳожибой Тожибоевнинг шогирди Аваз Азизохуновни таклиф этди.\nУчинчи блок барчанинг севимли бўлган “Бобби” ҳинд фильмидаги “Main Shair To Nahin” қўшиғи билан бошланди. Қўшиқдан сўнг, санъаткор бу қўшиқ ҳам, кўпларнинг қалбига малҳам бўлган, ўз вақтида кўпларнинг биринчи муҳаббат изҳори шу қўшиқ билан бўлган бўлса, ажаб эмас, дея, бугунги кунда Ўзбекистонимизда 130 дан ортиқ миллат вакилларини аҳил ва иноқ яшаётганлигини, бунга бутун дунё ҳавас қилаётганини айтиб ўтди.\nУчинчи блокда “Гулойим” уйғурча қўшиқ, “Лазги”, “Сев,сев”, “Нетай”, “Сиз ўшаму”, “Бу ҳаёт”, “Мустаҳзод” қўшиқлари янгради.\nКонцертни “Мустаҳзод” билан якунланиши ҳеч кимнинг хаёлига келмаган эди! Бу санъаткорнинг ўзига хос усули бўлди ва натижада томошабинлар концерт ўз якунига етганлигини ҳаттоки сезмай ҳам қолишди!\nКонцерт якунида Шуҳрат Қаюмов концертни ташкил этиш ва ўтказишда ёрдам берган “Ўзбекнаво” эстрада бирлашмасига ва бошқа кўплаб ташкилотлар, инсонларга миннатдорчилик билдирди.\nКонцертда “Тошкент зеболари”, ҳамда “Ўзбекистон” ансамбллари раққосалари иштирок этишди.\nКонцерт кўтаринки руҳда ўтди! Санъаткорнинг барча мухлислари шўх қўшиқларга берилиб рақсга тушишди, концерт якунида эса, унга гуллар тақдим этиб, олқишлашди!\nКонцертда кўплаб, ижодкорлар ҳам меҳмон бўлишди.\nКонцертнинг биринчи куни санъаткорнинг мухлиси бўлган водийлик 20 ёшли имконияти чекланган йигитни ота-онаси концертга олиб келишди ва бу йигит, Шуҳрат Қаюмов билан кўришиш учун атайлаб келган экан... Санъаткор ҳам ўз навбатида улар билан кўришиб, йигитга самимий тилаклар билдирди. Албатта, бу каби ҳолатлар камдан кам санъаткорларга насиб этадиган бахт!\nКонцертдан сўнг маълум бўлишича, санъаткор анчадан буён шамоллаб, кеча оёққа турган экан! Ваҳоланки, бетоб бўлса ҳам, овозидан ва ҳолатидан томошабинларга буни билдирмади. Томошабинлар ҳам, овозда ҳеч қандай ўзгариш сезишмади. Шуҳрат Қаюмовнинг иродасига қойил қолса арзийди!\nФотолар учун Шерзод Холмуродов ва\nГулига алоҳида миннатдорчилик билдирамиз


Ўзбекистон яна иқтисоди эркин бўлмаган давлатлар қаторига киритилди « Ўзбекистон Халқ Ҳаракати\nЎзбекистон яна иқтисоди эркин бўлмаган давлатлар қаторига киритилди\n27 January 2015 - 18:36\nАҚШнинг The Heritage Foundation стратегик тадқиқот маркази The Wall Street Journal газетаси билан ҳамкорликда 2015 йилги “Иқтисодий эркинлик индекси”ни эълон қилди, деб хабар берди CA-NEWS.\nThe Heritage Foundation экспертлари иқтисодий эркинлик деганда, товарлар ва хизматлар ишлаб чиқариш, тарқатиш ва истеъмол қилишда давлат аралашуви ёки тўсқинлигининг йўқлигини назарда тутишган. Марказ давлатлардаги иқтисодий эркинлик таҳлилини 1995 йилдан бери ўтказиб келади. Иқтисодий эркинлик даражаси ўнта мезон асосида белгиланади: бизнес, савдо, молия сектори, инвестициялар, меҳнат эркинлиги, монетар ва фискал эркинлик, мулк ҳуқуқи кафолати, давлат харажатлари ва коррупциядан холилик. Рейтингда қилиб, “иқтисоди мутлақ эркин” давлатга 100 балл, эркин бўлмаганга эса 0 балл берилади.\nЖорий рейтингда барча мамлакатлар эгаллаган ўрнига мувофиқ бешта шартли гуруҳга ажратилган: “эркин”, “асосан эркин”, “ўртача эркин”, “асосан эркин бўлмаган”, ва “эркин бўлмаган”. Муаллифларининг фикрича, иқтисоднинг эркинлиги ва унинг ривожланиш муваффақияти бир-бирига боғлиқ бўлиб, рейтингда бунга гувоҳ бўлиш мумкин.\nҚайд этилишича, ўтган йил давомида дунёдаги иқтисодий эркинлик билан боғлиқ вазият бироз яхшиланди. Дунё бўйича иқтисодий эркинлик кўрсаткичи ўртача 0,1 га ўсди ва 60,4 баллга етди, бу кузатувлар бошланган 1995 йилдан бери қайд этилган энг юқори кўрсаткичдир. Ушбу кичик ютуқ савдо ва пул-кредит эркинлигининг, коррупциядан холиликнинг ортгани билан изоҳланмоқда. Жорий рейтинг 186та давлатни қамраб олган, бироқ улардан 178тасига балл берилди. Қолган давлатлар бўйича ишонарли статистик маълумотлар етарли даражада қўлга киритилмаган.\nРейтингнинг “иқтисоди эркин” мамлакатлар гуруҳига 80дан юқори балл олган беш мамлакат киритилди: Гонконг, Сингапур, Янги Зеландия, Австралия ва Швейцария. Осиёнинг етакчи молиявий ва савдо марказларидан бири ҳисобланувчи Гонконг 89,6 балл тўплаб, бу сафар ҳам биринчи ўринни эгаллади. Гонконгга бизнес эркинлиги бўйича энг юқори – 100 балл берилди.\n70 баллдан юқори тўплаганлар эса “иқтисоди асосан экрин” бўлганлар гуруҳига киритилди. Мазкур гуруҳдаги илк бешликни Канада, Чили, Эстония, Ирландия ва Маврикий эгаллади. Бу гуруҳга собиқ совет мамлакатларидан Эстония (умумий рейтингдаги ўрни – 8), Литва (15) ва Грузия (22) киришга муваффақ бўлди.\nРейтингнинг 36-ўрнидан то 90-ўрнигача бўлган қисми “иқтисоди ўртача эркин” мамлакатлар гуруҳидан иборат бўлиб, уларга 60дан юқори балл берилган. Қозоғистон (69) ва Қирғизистон (82) ана шу гуруҳдан ўрин олди.\nТожикистон эса “иқтисоди асосан эркин бўлмаган”лар гуруҳига киритилди – 140-ўрни. Россия Тожикистондан ҳам паст ўринни эгаллаган – 143.\n“Иқтисоди эркин бўлмаган”лар гуруҳида собиқ совет мамлакатларидан тўрттаси бор: Беларусь (153), Ўзбекистон (160), Украина (162) ва Туркманистон (172). Туркманистондан кейинги ўринларни Экваториал Гвинея, Эритрея, Зимбабве, Венесуэла ва Куба банд этган. Энг охирги ўринни эгаллаган Шимолий Корея 100 баллдан атиги 1,3 тўплади.\nЎзбекистон ўтган йилги кўрсаткичини ўртача 0,5 га яхшилаб 100 баллдан 47 тўплади. Ҳисоботда қайд этилишича, Ўзбекистонда сўнгги беш йил ичида иқтисодий ислоҳотларда ижобий ўзгаришлар кузатилмоқда, аммо бу мамлакатнинг “иқтисоди эркин бўлмаган”лар гуруҳидан чиқишига етарли бўлмади. Бу йилги рейтингда Ўзбекистон “инвестициялар эркинлиги” бўйича умуман балл ололмади. “Бизнес эркинлиги” (-73,1), “фискал эркинлик” (-90,2), “давлат харажатлари” (-67,3) кўрсаткичлари ёмонлашган.\nБу сафарги рейтингда Афғонистон, Лихтенштейн, Ироқ, Сомали, Косово, Судан, Ливия ва Сурияга ҳеч қандай ўрин берилмади.


Соловьев & Меҳмонов: «Ғалаба учун ўйнаймиз» » Lochinlar.UZ\nLochinlar.UZ » Интервью » Соловьев & Меҳмонов: «Ғалаба учун ўйнаймиз»\nСоловьев & Меҳмонов: «Ғалаба учун ўйнаймиз»\n«Навбаҳор» кечадан Наманганда Суперлиганинг 2-туридан ўрин олган «Локомотив»га қарши учрашувга тайёргарликни бошлади.\nМашғулотлар икки маҳалдан «Динамо» ўйингоҳида олиб борилмоқда. Клуб матбуот хизмати кечаги машғулотлардан сўнг жамоа вакиллари Жаҳонгир Меҳмонов ва Иван Соловьевларнинг фикрлари билан қизиқди.\nЖаҳонгир Меҳмонов: Мана бугундан “Локомотив”га қарши кечадиган ўйинга тайёргарлик бошладик. Машғулотларда астойдил тер тўкяпмиз. “Қўқон - 1912” жамоасига қарши кечган илк тур баҳсида дуранг ўйнаб, ғалаба қозона олмадик. Шунинг учун Тошкентда “Локомотив”дан очко олишга интиламиз. Жамоамиз жорий мавсумда чемпионлик унвонини қўлга киритиш учун кураш олиб боради. Ўз олдига юксак мақсадларни қўйган клуб эса ҳар қандай учрашувда очко олиши лозим. Бундан ташқари, “Локомотив”га қарши кечадиган баҳсда 10 март куни автоҳалокат натижасида вафот этган мухлисларимиз хотираси ҳурмати учун ҳам астойдил тўп сурамиз, Худо хоҳласа!\nИван Соловьев: Қисқа муддатли ҳордиқдан сўнг, бугундан машғулотларга киришдик. Иккинчи тур баҳсини жиддий рақибга қарши ўтказамиз ва бўлажак баҳсда ғалаба қозониш мақсадида майдонга тушамиз. Шу боис, машғулотларда жиддий тарзда ёндошмоқдамиз. Илк баҳсда ўз имкониятимиз даражасида тўп суролмадик. Шу боис, “Локомотив” билан бўладиган ўйинда зафар қучишга интиламиз. Шунда жамоамиз янада кучаяди ва бизга ҳам осон бўлади. “Қўқон-1912” жамоаси билан бўлган баҳсда енгил жароҳат олгандим. Худога шукр, ҳаммаси ортда қолди. Машғулотларда қатнашяпманми, демак, ўйинга тайёрман. скачать dle 10.4фильмы бесплатно


Тошкент давлат педагогика университети ўқитувчиси дала-ҳовлисидан ўғирланган анжомлар эгасига қайтарилди\nТошкент давлат педагогика университети ўқитувчиси дала-ҳовлисидан...\n22.01.2018 20:42 0 316\nШу йилнинг 21 январь кунига ўтар кечаси Қибрай туман Тузел маҳалласи, Темир йўлчи боғдорчилик узумчилик ширкатидаги дала-ҳовлида яшовчи, Тошкент давлат педагогика университети ўқитувчиси, 1961 йилда туғилган, М.Т. нинг дала-ҳовлисидан умумий баҳоси, 1.700.000 сўм бўлган «LG» русумли телевизор, DVD аппарат, «YASIN» русумли тюнер, «LOK» русумли компьютер монитори ва 300.000 сўм пуллари ўғирлаб кетилди. Бу ҳақда Тошкент вилоят ички ишлар бошқармаси «Xabar.uz»га хабар берди.\nТезкор-қидирув тадбирлари натижасида ушбу жиноятни Юқоричирчиқ туман, «Истиқлол» маҳалласи, Мафтун кўчасида яшовчи, 1996 йилда туғилган, И.Й., шу кўчада яшовчи, 1995 йилда туғилган, Н.Ю. ва шу кўчанинг рақамсиз уйида яшовчи, 2000 йилда туғилган, М.Ю. хонадон эгалари йўқлигидан фойдаланиб, эшикни бузиб кириш орқали содир этгани аниқланди ва ушланди.\nДалилий ашё сифатида «LG» русумли телевизори, DVD аппарати, «YASIN» русумли тюнери ва «LOK»русумли компьютер монитори олинган.\nТуман ИИБ ҳузуридаги Тергов бўлими томонидан Ўзбекистон Республикаси Жиноят Кодексининг 169-моддаси 2-қисми «г» банди билан жиноят иши қўзғатилган.\nЎзбекистон ўғрилик дала-ҳовли\nЖамият 09/01, 12:17


Ота суд залида ўз қизидан воз кечди - - - www.Voydoda.com - Развлекательный портал -\nОта суд залида ўз қизидан воз кечди\n26 Июл 2016(18:36)\nТошкент шаҳрида яшаймиз. Оилада тўрт фарзандмиз. Битта синглим ва иккита укам бор. Ота-онам давлат ишида ишлайди. Улар бизни ҳеч нарсага зор қилмай, ҳалол меҳнат эвазига катта қилишди. Иккаласи ҳам ўқимишли, зиёли бўлгани учун биз фарзандларининг ҳам ўқишига шароит яратиб берди. Оилада катта фарзанд бўлганим сабабли дастлаб менинг ўқишларимга кўпроқ эътибор қаратишди. Мактабни аъло баҳоларга битирганимдан сўнг, чет тилларига ихтисослашган лицейда ўқишимни давом эттирдим. У ерда ўқиб юрган кезларим тегишли фанлардан репетиторга қатнардим. Ота-онам иқтисодий томондан қийналса-да, фанлардан тайёрланишим учун менга шароит яратиб берди.\nЛицейни битиргач пойтахтимиздаги нуфузли олий таълим муассасаларининг бирига ҳужжат топширдим ва давлат гранти асосида ўқишга қабул қилиндим. Имтиҳон натижалари эълон қилингач, мендан кўра ота-онам қаттиқроқ суюнди. Ўша куни отам менга “Умида қизим, сен билан фахрланаман!” деди. Онажоним севинчдан кўзларига ёш олди. Ҳатто, отам менинг ўқишга кирганим шарафига қариндош-уруғ, ёру-дўстларни чақириб, зиёфат уюштирди.\n“Талабалик олтин даврим” деб бежиз айтишмас экан. Ҳақиқатдан ҳам талабалик ўзгача давр бўларкан. Вақт шу қадар тез ўтдики, қандай қилиб учинчи курс бўлиб қолганимизни билмайман. Бу пайтга келиб мен рус ва инглиз тилларида бемалол сўзлашадиган бўлдим. Қўшимча тил сифатида араб тилини ўрганишга қизиқиб қолдим. Ҳаммаси шундан бошланди. Араб тилини ўрганиш учун университет кутубхонасидан бир қанча китоблар олганимга қарамай, интернет орқали ҳам турли маълумотлар билан танишишга киришдим. Энди билсам, интернетга жойлаштирилган керак, нокерак, тўғри, нотўғри маълумотларни ажратмасдан ўрганиб катта хатога йўл қўйибман. Бу ҳам етмагандай турли ижтимоий гуруҳларга ҳам аъзо бўлиб уларнинг ёзишмаларида иштирок этардим. Айниқса, интернет орқали ўзини Мисрдаги Ал-Азҳар университети талабаси деб таништирган Юсуф исмли йигит билан тез-тез ёзишиб турардим.\nАраб тилини ўрганиш иштиёқи ва Юсуфнинг даъватлари беихтиёр менда ислом динига қизиқишни кучайтириб юборди. Шу-шу интернет орқали Юсуф билан суҳбатимиз бошларида араб тилини ўрганишга урғу берган бўлсак, аста-секин у менга ислом динидан сабоқ бера бошлади.\nЮсуф билан кўпроқ ёзишгим келарди. Унинг нимасидир мени ўзига тортарди. Олисда бўлса-да, ўзини бир бор кўрмаган бўлсам-да, кундан-кунга унга қаттиқ боғланиб қола бошладим. Ҳар куни у менга диний мазмундаги видео ва аудиоматериалларни юборарди. Ушбу маълумотлар билан танишиб чиққанимдан сўнг Юсуф уларнинг мазмунини изоҳлаб берарди. Шу тариқа икки-уч ой гаплашиб юрдик. Рус ва инглиз тиллари у ёқда турсин, ҳатто араб тилини ҳам ўрганишни унутиб, Юсуфнинг кўрсатмасига биноан кўр-кўрона ислом динини интернет орқали тарғиб қилишни бошладим. Мен интернетдаги турли ижтимоий гуруҳларга диний мазмундаги маълумотларни жойлаштириш билан шуғулланардим. Ушбу маълумотлар таг-замирида нима мужассамлиги ҳақида ўйлаб ҳам кўрмасдим.\nЮриш-туришим ўзгаргани ва ўқишдаги ўзлаштириш кўрсаткичларим тушиб кетгани боис университет маъмурияти ота-онамни чақиртиришди. Улар иккаласи ҳам ўқишимизга келиб, устозларим билан гаплашишди. Ушбу суҳбатда нималар ҳақида гап кетганини билмадим-у, лекин яхши гаплар бўлмагани аниқ эди. Ўша куни кечки овқатдан кейин ота-онам менга нима бўлаётганини, қандай муаммойим борлигини сўради. Уларга ҳаммаси жойидалигини айтдим. Ўқишларимни яна аввалги ҳолга келтириб, бундан буён фақат аъло баҳоларга ўқишимни, юзларини ерга қаратмаслигимни айтиб, кўзимга ёш олдим. Бу қутилишнинг энг осон йўли эди. Бўлмасам нима бўлгани ҳақида қистовга олишарди ва мен қийин аҳволда қолардим. Шу тариқа ҳаммаси силлиқ кўчди. Менга кўп саволлар берилмади, ота-онам менга ишонишини маълум қилди.\nЯна бир бор уйдагиларнинг ишончига кирганимдан сўнг ҳеч нарса бўлмагандай ишларимни давом эттиравердим. Лекин бу кўпга чўзилмади. Интернет оқали ўзини ал-Азҳар университети талабаси деб таништирган Юсуф аслида қидирувдаги ашаддий жиноятчи, террористик оқим аъзоси бўлиб чиқди. Мен унга қўшилиб, интернет орқали террористик оқим ғояларини тарқатганим учун ҳуқуқни муҳофаза қилиш органлари ходимлари томонидан қўлга олиниб, жиноий жавобгарликка тортилдим. Отам “менинг сендай қизим йўқ, ланъат сенга, бундан кўра ўлганинг яхши эди” дея суд залидан чиқиб кетди...\nБир пайтлар мен билан фахрланишини ғурур билан айтган отам мендан кечиб кетиши-ю, ўша дамлар севинчдан кўзларига ёш олган бечора онам энди ғам, андуҳ, алам ва қайғу билан фарёд солиши-ю, доимо кулиб, қувноқ бўлиб юрадиган синглим ва укаларимнинг сассиз ўкинч билан йиғлаши барча-барчаси менинг биргина хатом туфайлидир!\nАгар бошқа нарсаларга чалғимасдан тинчгина ўқиганимда бугун университетни битирган, бирор жойда ишлаётган, бир оиланинг бекаси, шириндан-ширин болаларнинг онаси, кимнингдир суюкли ёри бўлардим...\nЭнг ёмони мени деб оиламиздан барака кетди. Ота-онам соғлиғидан айрилди. Синглим ва укаларимнинг ўқишлари ярим йўлда қолиб кетди. Отам уларнинг олий таълим муассасасига ўқишга топширишига рухсат бермади. Чунки, мен ота-онамнинг ишончини оқлолмадим! Юзларига оёқ қўйиб, элу-юрт олдида шарманда қилдим!\nТеги: Ота суд залида ўз қизидан воз кечди\nСегодня у нас были: Admin, Nodirbek, Patriotamq, Patriotqcs, Patriotorm, Patrioteea, Ies_92uz


«Коррупция ҳолатлари йил сайин кўпаймоқда» – Сенат раиси\n13:53 / 23.04.2021\nОлий Мажлис Сенати йиғилишида Сенат раиси Танзила Норбоева соҳаларда йўл қўйилаётган коррупциявий ҳолатлар йилдан йилга кўпайиб бораётганини таъкидлади.\nМаълум бўлишича, 2020 йилда 2,5 мингдан зиёд бюджет муассасасида 301 млрд сўмдан ортиқ бюджет маблағлари талон-торож қилинганлиги, нархларни сунъий ошириш орқали давлат харидларини амалга ошириш ҳолатлари кўплаб аниқланган. Коррупцияга қўл урган мансабдор шахслар 2019 йилда 1 339 нафарни ташкил этган бўлса, 2020 йилда 1 723 нафарга етган.\n“Президент раҳбарлигида бўлиб ўтган хизмат кўрсатиш соҳасини ривожлантириш масалаларига бағишланган видеоселекторда энг кўп коррупция қурилиш, тиббиёт, мактабгача таълим соҳаларида юз бераётгани таъкидланди.\nқурилиш соҳасидаги 44 та қонун ҳужжати экспертизадан ўтказилганда, уларнинг ярмида (23 тасида) 124 та;\nсоғлиқни сақлаш соҳасидаги 70 та қонун ҳужжатининг 19 фоизида (13 тасида) 41 та;\nтаълим соҳасидаги 96 та қонун ҳужжатининг 18 фоизида (17 тасида) 81 та коррупциявий омиллар аниқланган”, деди Сенат раиси.\nМазкур йўналишда прокуратура тизимида қатъий чоралар кўриш юзасидан аниқ таклифларни Коррупцияга қарши курашиш миллий кенгашига киритиш вазифаси топширилди.\nШунингдек, жойлардаги мутасаддилар томонидан тадбиркорлар тўла қўллаб-қувватланмаётгани танқид қилинди. Мисол тариқасида 5 200 дан зиёд тадбиркор ҳуқуқлари бузилиши, уларнинг манфаатларига зид келувчи 350 дан зиёд ноқонуний ҳужжат чиқарилиши, 24 мингга яқин тадбиркорнинг турли йўналишлардаги (кредит, ер, бино, коммуникация, лицензия) муаммолари фақатгина прокуратура органларининг аралашувидан кейин ҳал қилиниши келтириб ўтилди.\nНорбоеванинг қайд этишича, қишлоқ хўжалигида ердан самарали фойдаланишга етарлича эътибор қаратилмаганлиги оқибатида 10 минг гектардан зиёд ер ўзбошимчалик билан эгалланган. Қарийб 14 минг гектар ердан мақсадсиз фойдаланилган.\n78 минг гектардан зиёд ер қонунга хилоф тарзда ажратилган. Минглаб тонна уруғлик, минерал ўғит, нефть маҳсулотлари ва бошқа ресурслар ноқонуний эгалланган.\n2019 йилда ирригация, мелиорация тадбирлари учун ажратилган 1,7 млрд сўм маблағ талон-торож қилинган бўлса, ўтган йилда бундай талон-торожликлар қарийб ўн баробарга ошиб, 16 млрд сўмни ташкил этган.\nМазкур йўналишда 2019 йилда 92 та жиноят аниқланган бўлса, 2020 йилда бу рақам қарийб тўрт баробарга ошиб, 359 тани ташкил этган.\nМенталитетга айланган иллат — Ўзбек зиёлилари ва диний уламолар коррупцияни камайтириш бўйича ҳукуматга тавсиялар берди


Буюклар ҳаётидан қизиқ фактлар | Megadunyo.Uz\nУильям Шекспир – 23 апрелда туғилиб, айнан 23 апрелда вафот этган. Унинг Гамлет исмли ўғли бўлган. Маурицио Отелло деган шахс Шекспир даврида ҳақиқатан ҳам Италияда яшаган. Лекин, у оқ танли, италиялик денгиз капитани бўлган.\nШекспир асарлари эски инглиз тилида ёзилган. Уларда қарғиш ва қўпол сўзлар кўп бўлиб, ўша замонларда зодагонлар оиласида унинг асарларини ўқиш маданиятсизлик белгиси бўлган.\nДаниэл Дефо – «Робинзон Крузо» нинг муаллифи умри давомида 300 дан ортиқ асар ёзган. У инглиз миллий разведкасининг асосчиси саналади.\nИоганн Вольфганг Гёте – тутунни умуман хушламаган. У ҳатто ошпазини уйни тутатиб юборгани учун ишдан бўшатиб юборган. Бироқ, аламзада ошпаз кетиш олдидан сигарет чекиб, шоирдан ўч олиб кетган экан.\nАлександр Пушкин – ҳаммомда тўппончадан ўқ узишни яхши кўрган. У отган деворлардаги тешиклар ҳозиргача Михайловский қишлоғида сақланиб қолган.\nБир куни Пушкин холасининг уйига келиб 5 дақиқа ўтирган стул ҳам ҳозир музейда сақланади.\nОноре де Бальзак – ҳар куни ижоддан олдин 7-8 пиёла қаҳва ичган. Умри давомида эса таҳминан 50.000 марта кофе истеъмол қилган. У нашриёт очиш учун катта даромад сарфлаган, аммо, кутилмаганда омадсизликка йўлиқиб, улкан қарзга ботган эди. Бальзак қарзларидан халос бўлиш учун тинимсиз ижод қилиб, соғлиғига путур етказган. У қарздорлардан доим қочиб юрган. Ўз романида қайсидир қаҳрамони ўлганида, Бальзак инфаркт бўлиб қолган экан.\nАлександр Дюма – ўз қаҳрамонларини тирик деб ҳисоблаган. У ўз образлари ҳақида қайғурган. Улар билан суҳбатлашган, кулишган, дардлашган.\nАдиб диванда мук тушиб, қўллари остига ёстиқ қўйиб асар ёзган. Унинг умри давомида ёзган асарлари умумий 2000 жилдни ташкил қилишини машҳур руҳшунос Дейл Карнеги ўз китобида таъкидлаган.\nДюманинг иштаҳаси ҳам улкан эди. Бир ўтирганида қирғовул, ўрдак, қисқичбақа тановул қилиб, салатлар ва турли десертлар истеъмол қилган. Лекин, спиртли ичимликлар ва тамакини умри давомида оғзига олмаган.\nНиколай Гоголнинг – ошпазлик истеъдоди ҳам бор эди. Римда яшаганида италиялик ошпазлардан барча сир асрорларни ўрганиб олиб, макарондан ажойиб таомлар тайёрлаб, сўнг дўстларини меҳмон қилган экан.\nИван Тургенев – дворьян оиласида туғилган. У моҳир овчи ва файласуф эди. Тургеневнинг вафотидан сўнг, экспертлар унинг миясини оғирлигини текшириб кўришган ва адиб мияси 2,5 кг оғирликда эканини аниқлашган. Оддий одамларнинг мия вазни ўртача 1,5 кг га яқин бўлишини ҳисобга олсак, рус ёзувчисининг ҳаддан зиёд кучли, қомусий билим ва тафаккурга эга бўлгани маълум бўлади.\nФедор Достоевский – феъл атвори жуда ўзгача бўлган: У роса уйқучи эди, тунда ҳамма ухлаганда ижод қиларди, жуда таъсирчан одам бўлиб, кўз ёзишини тия олмаган.\nЛев Толстой – Ясная Полянани жуда яхши кўрган. Жуда эрта турган. Қатъий кундалик тартибга амал қилган. Велосипедда сайр қилишни ҳам ёқтирган.\nМарк Твен (Сэмюел Клеменс) – каравотда ётиб ижод қилган. У денгизчи бўлгани учун ҳам “mark twain” – икки денгиз сажени яъни чуқурликнинг ўлчов бирлиги атамасини ўзига тахаллус қилиб олган.\nУ фан ва техника кашфиётларига сармоя киритганида, катта қарзга ботган эди. Мухлислари ва дўстларининг ёрдамини қатъиян рад этган. Аммо, адиб барибир қарзларидан қутулган.\nҲар йили 30 ноябрда адибнинг туғилган куни Миссури штатида нишонланади ва Том Сойернинг уйидаги деворларни оқлаш мусобақаси ўтказилади. Ғолибларга Марк Твен китоблари тақдим этилади.\nАртур Конан Дойлнинг – машхур образи “Шерлок Холмс” ни прототипи аслида муаллифнинг ўзи бўлганини замондошлари кўп бора эътироф этишган. Чунки, ёзувчи ўз қаҳрамони каби жуда синчков, ўткир зехнли ва топқир бўлган. Кўплаб давлат арбоблари ундан жумбоқли масалаларни ечишда ёрдам сўрашганида, Конан Дойл – Холмс услубида уларга кўп бор кўмаклашган.\nЖек Лондон – асарлар ёзишни роса ёмон кўришини кўп бора таъкидлаган. Китобларни фақат тирикчилик учун нашр этган экан. Америкалик адиб 17 ёшида денгиз қароқчиларига қўшилиб, Беринг бўғози, Альяска, Шимолий Океан ва Япония қирғоқларига бориб келган. Ўша йили Сан – Францискодаги газетада очерклар танлови ғолиби бўлган.\nГерберт Уэллс – отаси крикет ўйинларига пул тикувчи қиморбоз бўлган. Адиб ёшлигида оёғини синдириб, бир умрга ногирон бўлиб қолган.\nБернард Шоу – ҳам Оскар соврини, ҳам Нобель мукофоти олган ягона адиб саналади.\nБиз жуда қизиқмиз…


Сартарошларга: 'Мижозлар соқолини олманг' - BBC Uzbek - Multimedia\nСартарошларга: 'Мижозлар соқолини олманг'\nСўнгги янгиланиш 11 январ 2013 - 13:54 GMT\nДушанбе шаҳрида бўлиб ўтган матбуот анжуманида Соғлиқни сақлаш вазири сартарошхоналарда соқол олиш мамлакатда ВИЧ вирусининг ортишига ҳисса қўшишини айтган.\nТожикистонда эркакларнинг соқоли мавзуси илк бор кун тартибига чиқаётгани йўқ\nТожикистон Соғлиқни сақлаш вазирлиги сартарошларга мижозлар соқолини олмасликни тавсия қилган.\nДушанбе шаҳрида бўлиб ўтган матбуот анжуманида Соғликни сақлаш вазири сартарошхоналарда соқол олиш мамлакатда ВИЧ вирусининг ортишига ҳисса қўшишини айтган.\nТожикистон Ислом маркази Уламолар Кенгаши эса, ўтган йил охирида Ҳанафий мазҳабига мансуб мусулмон эркаклари ва аёлларининг қандай соқол ва либосда юришларига оид янги меъёрларни эълон қилганди.\nБелгиланган янги меъёрларга мувофиқ, эркаклар соқолларининг ҳажми ўз муштлари катталигидан ортмаслиги лозимлиги айтилганди.\nБундан тўрт йил бурун Тожикистон Маориф вазирлиги ҳам 50 ёшгача бўлган ўқитувчиларнинг соқолда юришларини буткул тақиқлаб, ундан катта ёшда бўлганларининг соқолларини 3 сантиметр билан чеклаб қўйганди.\nХўш, янги тартиб иш берадими? Сартарошлар вазирлик тавсиясини инобатга олишадими? Биз бу ҳақда тожикистонлик сартарош билан суҳбатлашдик.


90 ёшли аёл Қуръони каримни ёд олди - Hidoyat.uz\nАсосий саҳифа Янгиликлар Дунё янгиликлари 90 ёшли аёл Қуръони каримни ёд олди\nЧоп этилди Fevral 13, 2019 90 ёшли аёл Қуръони каримни ёд олдиda fikr bildirishni o'chirish\nИроқ жанубидаги Басра вилоятида истиқомат қилувчи Ҳамдия Жааз Муса хоним 90 ёшида Қуръони каримни тўлиқ ёд олиб, ҳофизи Каломуллоҳ бўлди. Бу ҳақда IQNA хабар берди.\nҲамдия хоним Басрада 1929 йилда дунёга келган. Қуръони каримни улуғ ёшларда ёд олиш бўйича ўзига хос рекорд ўрнатган хоним ОАВга берган интервьюсида, инсон ёши бу фақатгина рақамлардан иборат эканини айтиб ўтган.\nҲамдия хоним Ироқ бўйлаб давом этаётган “Мингта ҳофизи Қуръонни тайёрлаш” лоийҳасининг самарасидир. Маълум бўлишича, Ҳамдия хоним ёши улуғ бўлишига қарамай Қуръони карим курсларига мунтазам қатнашган ва топшириқларни ўз муддатида бажаришга улгурган. Мазкур лойиҳа доирасида ҳозирда Ироқнинг ўзида 4600 нафар эркак ва аёл Қуръони каримни ёд олиш курсларига қатнашмоқда.\nИнгушетияда “Ҳар бир масжидга Қуръони карим” акцияси ўтказилди


Роналдони ҳайратда қолдирган футболчилар\nБўлим: ЕВРОПА » Машҳурлар » Иқтибослар\nБразилиялик афсонавий ҳужумчи Роналдо томонидан мақтовга эътироф этилиш барча футболчиларга ҳам насиб этавермайди. Бугун ўз ўйинлари билан «сўйлоқ»ни ҳайратда қолдирган футболчилар ва улар ҳақида Роналдо томонидан билдирилган фикрларни эътиборингизга ҳавола этамиз. Ушбу интервьюлар ҳар хил вақтда турли нашрлар учун берилган бўлиб, уларни сайтимиз ўқувчилари учун бир жойга жамладик.\nМенга унинг ўйинларини томоша қилиш завқ бағишлайди. У тезкор ва жуда фойдали футболчи бўлибгина қолмай, ажойиб инсон ҳамдир. Ўйлашимча у ўз ўйин услуби билан Мессига жуда ўхшаб кетади. Яқинда унинг интервьюсида мен ҳақимда айтилган илқ сўзларни ўқиб жуда хурсанд бўлдим.\n«Реал Мадрид» жамоасининг ўйинларини кузатиб бораман ва айнан шу жамоага мухлислик қиламан. Очиғи, Эден Азарнинг трансферидан ушбу клуб мухлислари қувонишгани рост. Дарҳақиқат, ҳозирда «Реал» учун янги етакчи сув ва ҳаводек зарур эди ва клуб энг тўғри йўлни танлади. Тўғри, унинг ўйинлари бирданига жамоага наф келтирмасиги мумкин, бироқ Азар топ футболчи ва у ҳали барчага ўз имкониятларини кўрсатиб қўйишига ишонаман. «Реал Мадрид» жуда улкан клуб. Унга бир зумда мослашиб олишнинг иложи йўқ. Ўйлашимча, Эденга бироз вақт бериш лозим. Ана шундагина у ўзининг энг яхши футболини намойиш этади.\nЎртоқлик учрашувида «Атлетико Мадрид»дан учралган йирик мағлубиятдан сўнг берилган интервью\nБиз бразилияликлар учун у аллақачон афсонавий футболчига айланиб бўлган. Мен унинг қачонлардир «Реал Мадрид»га ўтишини жуда истайман. Ҳадемай ўз поёнига етадиган Месси ва Роналду давридан сўнг, айнан Неймар дунёнинг биринчи рақамли футболчисига айланишига Шубҳам йўқ. У жуда иқтидорли ва мен кўрган энг кучли теҳника эгаси. Бизнинг терма жамоада унинг тутган ўрни беқиёс. Тўғри, у «Копа Америка»да иштирок этмади, бироқ унинг футболчилар билан бирга эканлиги йигитларга қўшимча куч бағишлаб турди.\n«Копа Америка» мусобақаси финалидан сўнг берилган интервьюдан\nРоналду ва Месси\nАлбатта, Месси биринчи рақамли футболчи ва буни тан олиш лозим. Шундай бўлсада, Роналдуни бир четга суриб ташлаш ҳам ноўрин. Масалан, менга Леонинг тўп билан муносабатда бўлиши жуда ёқади. Унга ўхшаш футболчининг ўйинларини кўриш учун яна камида 30 йил кутиш талаб этилади. У тўп билан истаганини қилади. Месси исталган дақиқада гол киритиши ёки жамоадошига тўп узатиши мумкин. Уни олдидан сезишнинг иложи йўқ. Роналду борасида ҳам фақат илқ фикрлар билдиришим мумкин. Менимча, уларни тинмай солиштиравериш жуда ноўрин. Бу йигитлар барчанинг ҳурматига лойиқ кариера ўтказишмоқда. Шундай бўлса-да, уларга бўлган ҳурматни сақлаган холда шуни айтишим мумкинки, менинг давримда футболчилар ўртасидаги рақобат ҳозиргидан анча кучлироқ эди.\nБу йигитлар деярли 10 йилдан ортиқ вақт мобайнида дунёнинг энг кучли футболчиси номини ҳеч кимга бермаяпти. Менинг давримда Зидан, Ривалдо, Фигу, Роналдиньо, Тотти, Жеррард, Анри сингари мега юлдузлар мавжуд эди ва улар билан «олтин тўп» учун рақобат қилиш ҳозирги даврга нисбатан анча мушкулроқ вазифа эканлигини сезиш мушкул эмас. Бундай футболчилар ичида узоқ вақт мобайнида алоҳида ажралиб туришнинг иложи йўқ эди десам, адашмаган бўламан.\nКиритилган сана: 09.10.2019 03:34.\nЎқилди: 10656 марта.


«CAFA Women’s Championship 2018» олдидан матбуот анжумани ўтказилди\n22 ноябрь, 2018, 18:25\nЭртага ўинлар бошланди.\n23 ноябрь куни старт оладиган турнирда Ўзбекистон, Тожикистон, Афғонистон, Эрон ҳамда Қирғизистон миллий аёллар терма жамоалари иштирок этишади.\nМатбуот анжуманида Афғонистон миллий терма жамоаси бош мураббийи Али Жавад Атайи, Ўзбекистон терма жамоаси бош мураббийи Баҳром Норсафаров, Тожикистон терма жамоаси бош мураббийи Сулаймон Бобокалонов ҳамда Қирғизистон мураббийи Гульбара Уматалиева иштирок этишди.\nАли Жавад Атейи: “Мусобақага таклиф қилишгани учун рахмат. Мусобақага барча жамоалар оптимистик кайфият билан ташриф буюришган. Жамоамиз ёш, аммо, шунга қарамай энг яхши ўйинимизни кўрсатишга ҳаракат қиламиз”.\nСулаймон Бобокалонов: “Аввалроқ Токио олимпиадаси учун саралаш баҳсларида иштирок этдик. Мусобақа олдидан бир неча футболчиларимизда жароҳатлар бор. Бунгача жуда кўп турнирларда иштирок этдик ва ўйлайманки, CAFA мусобақаси ҳам бизга анча фойда бўлади”.\nГулбара Уматалиева: “Таклифингиз учун миннатдорчилик билдирамиз. Ҳозирда кўпчилик аёллар оилавий сабаблар туфайли футболдаги фаолиятини якунлаётгани учун, миллий терма жамоалар бундан азият чекаяпти. Шунинг учун ҳам, терма жамоаларда асосан ёш футболчилар ўйнаяпти. Бу мусобақалар эса, миллий терма жамоаларни кучайтириш учун ёрдам бериши мумкин. Асосий таркибдаги футболчилар асосан ёш футболчилар. Бундай мусобақалар эса катта тажриба олиб келиши мумкин. Ён қўшниларимиз билан бундай мусобақаларда кўпроқ иштирок этишни ва тажриба орттириш тарафдориман”.\nБаҳром Норсафаров: “Ўзбекистонга хуш келибсиз. Асосий мақсадимиз – миллий терма жамоага ёшларни саралаш. Мусобақага бир қанча ёш футболчиларни ҳам таклиф этганмиз ва бу улар учун Осиё чемпионати саралаши учун тайёрарлик вазифасини бажариши лозим. Чемпионат учрашувлари энди якунланди ва футболчилар бироз чарчашган. Аммо, шунга қарамай, ушбу мусобақада яхши иштирок этишни мақсад қилганмиз”.


Олий суд: Гулнора Каримова оқланиши бўйича расмий мурожаат йўқ / Ўзбекистон янгиликлари, энг сўнгги хабарлар\nЖАМИЯТ 0 Шархлар 1000 кўрилди\nОлий суд: Гулнора Каримова оқланиши бўйича расмий мурожаат йўқ\nиюн 25 / 2019\n25 июнь куни Ахборот ва оммавий коммуникациялар агентлигида «Суд-ҳуқуқ соҳасидаги ислоҳотлар» мавзусидаги матбуот анжуманида Олий суд вакилларидан Гулнора Каримова ишини қайта кўриб чиқиш ва уни оқлаш бўйича қандайдир мурожаат келиб тушган-тушмагани ҳақида сўралди.\n«Гулнора Каримова иши бўйича Олий Судга яқин вақт ичида бирор мурожаат келиб тушмаган. Унинг ва оила аъзоларининг турли манбалар орқали қилаётган баёнотлари Гулнора Каримованинг шахсий ташаббусларидир. Бу борада бирор расмий ҳужжат кўриб чиқилаётгани йўқ», Олий суд Жиноят ишлари бўйича судлов ҳайъати раиси ўринбосари Икром Муслимовнинг сўзларини келтиради Kun.uz.\nЭслатиб ўтамиз, Гулнора Каримованинг президентга ва Ўзбекистон халқига мурожаатидан сўнг Швейцария Бош прокуратураси унинг «музлатилган» пулларидан 133 млн долларни Ўзбекистонга қайтариши тўғрисида хабар берилди. Шу кунларда Инстаграмда ўзбек шоу-бизнеси вакиллари «опа»нинг соғ-саломат ва тезроқ қайтишини тилаб постлар қолдиришмоқда.


Президент Шавкат Мирзиёев қонунбузилиш ҳолатлари камаймаётганига изоҳ берди – ТАФСИЛОТ\nТафсилот 204 марта кўрилган\nПрезидент Шавкат Мирзиёев қонунбузилиш ҳолатлари камаймаётганига изоҳ берди\nЎзбекистон Республикаси Президенти Шавкат Мирзиёев республикада қонунбузилиш ҳолатлари кескин камаймаётгани сабабига ойдинлик киритди. У бу ҳақда 2017 йилнинг 7 январида прокуратура органлари ходимлари билан бўлиб ўтган учрашувда айтиб ўтган:\n“Шу ўринда яна бир табиий савол туғилади, кўрилаётган чораларга қарамасдан, нима учун қонунбузилиш ҳолатлари кескин камаяпти? Агар ҳисоботларга назар ташласак, кейинги икки йилда прокуратура органлари томонидан 264 мингдан ортиқ прокурор назорати ҳужжатлари қўлланганини кўрамиз.\nБу рақамлар бир қараганда, гўёки прокуратура органлари фаолиятида олиб бораётган кенг миқёсдаги ишлардан далолат беради. Айни вақтида афсус билан айтиш керакки, кўп ҳолларда қонун устуворлигини таъминлаш бўйича прокурор назорати ҳуқуқбузарлик содир этилганидан сўнг намоён бўлмоқда. Бир сўз билан айтганда, асосий эътибор ҳуқуқбузарликларни барвақт аниқлаб, уларнинг олдини олиш эмас, балки оқибатлари билан курашишга қаратилмоқда”.\nШу билан бирга, Шавкат Мирзиёев, аввало, профилактика ишларини амалга ошириш, жиноятнинг келиб-чиқиш сабабларини аниқлаш лозимлигига алоҳида урғу берди.


Президент: Рақамли иқтисодиётсиз мамлакат иқтисодиётининг келажаги йўқ\nЎзбекистон Республикаси Президенти Шавкат Мирзиёев раислигида 22 сентябрь куни тармоқ ва ҳудудларда рақамли иқтисодиёт ҳамда электрон ҳукуматни жорий қилиш масалалари бўйича видеоселектор йиғилиши ўтказилди.\nБутун дунёда рақамли технологиялар барча соҳа ва одамлар ҳаётига жадал кириб бормоқда. Бу йўналишга ўз вақтида киришган давлатлар ривожланиб, аксинча, эскича ишлаганлар тараққиётдан орқада қоляпти.\n2020 йил мамлакатимизда “Илм, маърифат ва рақамли иқтисодиётни ривожлантириш йили” деб эълон қилиниб, бу борада катта ишлар бошланди. Хусусан, 28 апрелда давлатимиз раҳбарининг “Рақамли иқтисодиёт ва электрон ҳукуматни кенг жорий этиш чора-тадбирлари тўғрисида”ги қарори қабул қилинди.\n– Тармоқ ва ҳудуд раҳбарлари рақамлаштиришсиз натижа, ривожланиш бўлмаслигини тушуниб етиши шарт. Барча даражадаги раҳбарлар буни ўзига кундалик вазифа сифатида белгилаб, рақамлаштириш соҳасини алифбосидан бошлаб чуқур ўрганиши керак, – дея таъкидлади Шавкат Мирзиёев.\nЖорий йил якуни бўйича ҳар бир тармоқ ва ҳудуд раҳбари рақамли иқтисодиёт соҳасида кескин ўзгариш қилиши зарурлиги айтилди. Президент бу янгиланишларни одамлар ўз ҳаётида, бюрократия ва коррупция камайгани мисолида, давлат хизматларини кўрсатиш тезлашганида сезиши лозимлигини таъкидлади.\nДавлатимиз раҳбари ҳар доим аввало аҳоли энг кўп тўқнаш келаётган соҳаларни рақамлаштириш, одамларнинг оғирини енгил қилиш зарурлигини таъкидлайди. Шу талабдан келиб чиқиб, ишчи гуруҳлар томонидан 530 та ҳудудий ва 280 та тармоқ лойиҳаси тайёрланган.\nМасалан, “Электрон поликлиника” тизимини жорий қилиш орқали қоғоз ҳужжатлар 40 фоизга, навбат кутиш 60 фоизга қисқаради. Бунинг учун марказий шифохона ва поликлиникаларни тўлиқ рақамлаштириш лозим.\nБугунги кунда Тошкент шаҳрида электрон тиббиёт картаси, электрон шифохона ҳамда шошилинч тиббий ёрдам тизимлари жорий этилмоқда. Ушбу дастурлар келгуси йили Андижон, Наманган, Фарғона, Жиззах, Сирдарё, Сурхондарё ва Хоразм вилоятларида йўлга қўйилиши айтилди. Шунингдек, “электрон кундалик”, “электрон дарслик”, “ўқитувчиларни баҳолаш” тизимларини барча ҳудудларда жорий этиш зарурлиги таъкидланди.\nДавлат солиқ қўмитасига норуда карьерлардан фойдаланишда “яширин иқтисодиёт”га барҳам бериш, бунинг учун ер қаъри кавланиши, юк ҳажми ва машиналар ҳаракатини назорат қилувчи электрон тизимларни ишга тушириш вазифаси юклатилди.\nМисол учун, Муборак ва Шўртан нефть-газ корхоналарида автоматлашган диспетчерлик хизмати жорий этилгани туфайли йилига 50 миллион куб метр газ ва 650 минг киловатт-соат электр энергиясини иқтисод қилишга замин яратилди. Асакадаги автомобиль заводида логистика, харидлар, хомашё ва бутловчи қисмлар ҳаракатини рақамлаштириш орқали 41 миллион доллар тежаш мумкин. Олмалиқ тоғ-кон металлургия комбинатидаги “Ёшлик-1” ва “Қолмоққир” конларида транспорт комплекси автоматлашган бошқарув тизимини жорий қилиш ҳам шундай самарали лойиҳалардан. Бу орқали йилига 28 миллиард сўмлик маблағ тежалади.\nБош вазир ва унинг ўринбосарларига ўн кун муддатда ўзлари масъул бўлган соҳа ва тармоқларни рақамлаштириш бўйича жорий ва келгуси йил учун режалар ишлаб чиқиш юклатилди.\nХалқ таълими вазирилиги ҳамда Ахборот технологиялари ва коммуникацияларини ривожлантириш вазирлигига жорий йилда 14 та, келгуси йилда 82 та ихтисослаштирилган мактаб ташкил этиш вазифаси қўйилди.\nТошкент ахборот технологиялари университети ва IT-паркларда ахборот технологиялари ўқитувчиларини тайёрлаш ҳамда уларни сертификатлашнинг миллий тизимини жорий қилиш муҳимлиги қайд этилди. Малака сертификати олган ўқитувчиларга ҳар ойда қўшимча 50 фоиз устама тўланади. Шунингдек, ўқувчиси “Бир миллион дастурчи” курсини муваффақиятли якунлаган мактаб ўқитувчиларини мукофотлаш йўлга қўйилади.\nВидеоселектор йиғилишида ҳокимлар рақамлаштириш лойиҳаларидан халқимизга қандай енгилликлар бўлиши борасида ахборот берди.


21:12 / 24.04.2016 1997 pdf Ўқиш режими + -\nАгар доимо ичиб келувчи, яъни ароқхўр ота аёлини уриб-сўкса, бу ҳолда фарзанд ўз онасини жабр-зулмдан қутқариш учун отасига қўл кўтариши мумкинми? Бу ўринда фарзанд қандай йўл тутиши керак?\nАлбатта, бундай ҳолатларда ниҳоятда эҳтиёт бўлиш керак. Онанинг ҳимоясига ўтса, яхши бўлади. Лекин отасига қарши куч ишлатмасдан ва уни жуда ортиқ хафа қиладиган даражада ҳаракат қилмасдан онасини ҳимоя қилса, тЎьри бўлади.\nАлбатта, ароқ ичган одам гуноҳкор, нотўғри иш қилган одам, лекин, нима бўлса ҳам оталигини эътиборга олиш керак.\nОтамнинг ҳурматини қиламан деб, онасини калтак еб турганида ҳимоясиз қолдириш ҳам дуруст бўлмайди. Чунки, онанинг ҳам у фарзандда ҳақыи бор.\nАллоҳ таоло бундай ҳолатлардан ҳаммани Ўзи асрасин, жамиятимизда бундай ҳолатлар бўлишининг олдини олишга интиладиган бандаларнинг тлбора кЎпайиб боришини насиб этган бўлсин. Валлоҳу аълам.\n21:11 / 24.04.2016 3075\n21:12 / 24.04.2016 2678\nАссалому алайкум Ҳурматли устозлар, илмингиз бунданда зиёда бўлсин. Азизлар бир одам пиширилган қўйнинг калласи ичидаги миясини еб бўлмайди, ҳаром экан деб айтди. давоми...\n1600 08:40 / 23.12.2018\nСаволУстоз умриз зиёда бўлсин. Устоз, агар фарзанд балоғатга етмасдан, айтайлик 2 ёшда вафот қилган бўлса, тиловат қилиниб унинг ҳаққига дуо қилинса, манна шу давоми...\n2684 15:25 / 13.02.2018\n3094 23:46 / 15.05.2017\n2789 15:35 / 26.04.2016


287-сон 31.12.2008. РЕСПУБЛИКА БОЛАЛАР ИЖТИМОИЙ МОСЛАШУВИ МАРКАЗИ ФАОЛИЯТИНИ ТАКОМИЛЛАШТИРИШ ТЎҒРИСИДА\nВазирлар Маҳкамасининг «Республика болалар ижтимоий мослашуви марказини ташкил этиш тўғрисида» 2004 йил 7 сентябрдаги 419-сон қарорига киритилаётган ўзгартириш ва қўшимчалар\nРеспублика болалар ижтимоий мослашуви маркази фаолиятини янада такомиллаштириш мақсадида Вазирлар Маҳкамаси қарор қилади:\n1. Ўзбекистон Хотин-қизлар қўмитаси ҳузуридаги Республика болалар ижтимоий мослашуви маркази Республика болалар ижтимоий мослашуви маркази этиб қайта ташкил этилсин.\nБелгилаб қўйилсинки, Республика болалар ижтимоий мослашуви маркази Ўзбекистон Республикаси Вазирлар Маҳкамасига ҳисобот беради.\n2. Ўзбекистон Республикаси Молия вазирлиги 2009 йилдан бошлаб Республика болалар ижтимоий мослашуви марказининг жорий таъминотига уни молиялаштиришнинг амалдаги шартлари сақланган ҳолда алоҳида сатрда республика бюджетидан маблағлар ажратилишини таъминласин.\n3. Вазирлар Маҳкамасининг «Республика болалар ижтимоий мослашуви марказини ташкил этиш тўғрисида» 2004 йил 7 сентябрдаги 419-сон қарорига (Ўзбекистон Республикаси ҚТ, 2004 й., 9-сон, 91-модда) иловага мувофиқ ўзгартириш ва қўшимчалар киритилсин.\nВазирлар Маҳкамасининг 2008 йил 31 декабрдаги 287-сон қарорига\n1. 1-банди ўз кучини йўқотган деб ҳисоблансин.\nбиринчи хатбошидаги «Республика болалар ижтимоий мослашуви маркази» сўзларидан кейин «(кейинги ўринларда Марказ деб юритилади)» сўзлари қўшилсин;\n«Белгилаб қўйилсинки, Марказ директори Ўзбекистон Республикаси Вазирлар Маҳкамаси томонидан тасдиқланади ва ўз фаолияти тўғрисида унга ҳисобот беради».\n3. 3-банднинг олтинчи хатбошидан «жумладан эълон қилинган Меҳр ва мурувват йили доирасида» сўзлари чиқариб ташлансин.\n4. 7 ва 8-бандлар ўз кучини йўқотган деб ҳисоблансин.\nа) 1-банди қуйидаги таҳрирда баён қилинсин:\n«1. Республика болалар ижтимоий мослашуви маркази (кейинги ўринларда Марказ деб аталади) жисмоний имкониятлари чекланган (ногиронлар, жисмоний нуқсони бўлган ҳамда асаб ва руҳияти бузилган болалар, сурункали оғир касалликлардан азоб чекувчи болалар), шунингдек ижтимоий ва ҳуқуқий жиҳатдан хатарли бошқа гуруҳларга кирадиган болаларни (етимлар, ота-онаси ёки уларнинг ўрнини босувчи шахслар қаровисиз қолган болалар, нотинч оилалар болалари) ижтимоий мослаштириш муаммоларини ишлаб чиқувчи ташкилот ҳисобланади»;\nб) 10-банднинг тўққизинчи хатбошидаги «Ўзбекистон Хотин-қизлар қўмитаси раиси» сўзлари «Ўзбекистон Республикаси Вазирлар Маҳкамасининг Таълим, соғлиқни сақлаш ва ижтимоий муҳофаза масалалари комплекси» сўзлари билан алмаштирилсин;\nв) 11-бандидаги «Ўзбекистон Хотин-қизлар қўмитасига» сўзлари «Ўзбекистон Республикаси Вазирлар Маҳкамасига» сўзлари билан алмаштирилсин;\nг) 14-бандининг иккинчи хатбошидаги «Ўзбекистон Хотин-қизлар қўмитаси раиси» сўзлари «Ўзбекистон Республикаси Вазирлар Маҳкамасининг Таълим, соғлиқни сақлаш ва ижтимоий муҳофаза масалалари комплекси» сўзлари билан алмаштирилсин;\nд) 15-бандидаги «Ўзбекистон Хотин-қизлар қўмитаси раиси» сўзлари «Ўзбекистон Республикаси Вазирлар Маҳкамаси» сўзлари билан алмаштирилсин;\nолтинчи хатбошидаги «Ўзбекистон Хотин-қизлар қўмитаси раиси» сўзлари «Ўзбекистон Республикаси Вазирлар Маҳкамасининг Таълим, соғлиқни сақлаш ва ижтимоий муҳофаза масалалари комплекси» сўзлари билан алмаштирилсин;\nеттинчи хатбошидаги «Ўзбекистон Хотин-қизлар қўмитасига» сўзлари «Ўзбекистон Республикаси Вазирлар Маҳкамасига» сўзлари билан алмаштирилсин;\nж) 22-бандидан «шунингдек Ўзбекистон Хотин-қизлар қўмитасининг тафтиш комиссияси» сўзлари чиқариб ташлансин.\n6. 2-иловадан «Ўзбекистон Республикаси Бош вазирининг ўринбосари – Ўзбекистон Хотин-қизлар қўмитаси раиси» устуни чиқариб ташлансин.\n(Ўзбекистон Республикаси қонун ҳужжатлари тўплами, 2008 й., 52-сон, 525-модда)


ТОШКЕНТЛИК ЙИГИТ ИНТЕРНЕТ ОР?АЛИ ТАНИШГАН ?ИЗИНИНГ ОИЛАСИНИ УНИНГ СУРАТЛАРИНИ ТАР?АТИБ ЮБОРИШ БИЛАН ?ЎР?ИТДИ » Dildosh.uz - Sizga qalbdan yaqinmiz\nNokia 9 рекорд даражадаги оператив хотирага эга\nЯқинда пайдо бўлган маълумотларга кўра, Nokia 9 рекорд даражадаги оператив хотирага эга бўлади.Хотира...\nТОШКЕНТЛИК ЙИГИТ ИНТЕРНЕТ ОР?АЛИ ТАНИШГАН ?ИЗИНИНГ ОИЛАСИНИ УНИНГ СУРАТЛАРИНИ ТАР?АТИБ ЮБОРИШ БИЛАН ?ЎР?ИТДИ\nОпубликовано : 28-08-2015, 20:36 | Категория: Местный\nЎтган йилнинг июнь ойида 1993 йилда ту?илган йигит ижтимоий тармо?лар ор?али бир ?из билан танишиб, ушбу танишув улар ўртасида секин-аста иш?ий муносабатга айланди.\nУйига тез-тез ташриф буюраётган йигитга аввалига унчалик а?амият бермаган ?изнинг онаси кейинчалик уларнинг муносабатларига эътироз билдира бошлайди. Бир сафар йигитга ?изини тинч ?ўйишини, уйига бош?а келмаслигини айтиб, уни ?айдаб юборади.\nАна шундай кунларнинг бирида йигит эндигина 19 ёшга кирган коллеж талабаси бўлган бош?а ?из билан танишиб ?олади. Устамон йигит уни ?ам ?ўлдан чи?армай, бир ва?тнинг ўзида икки ?из билан муносабатларини давом эттиради. Бир гал иккинчи ?из йигитнинг телефонида биринчисининг турли ?олатларда тушган расмларини кўриб ?олганида, «Менга нисбатан ?илган муомаласи учун унинг онасидан ўч олишда ушбу расмлардан фойдаланаман», дея ?изни ўзига шерик ?илиб, ўзаро жиноий тил бириктиради.\nЖиноий режага биноан йигит ?изнинг бир нечта расмларини чи?артириб, конвертга солади ва унинг онасига жўнатади. Бундан ма?сад, йигит шу йўл билан ?изнинг оиласидан пул ундирмо?чи эди. Расмлар ?изнинг хонадонига етиб борганини билгач, йигит ?изнинг онасига ?ўн?иро? ?илади ва ушбу расмларни интернетда тар?атиб, уларнинг оиласини, ?изини ?ариндош-уру?лари, ма?алла ва таниш-билишлари орасида шарманда ?илиш билан ?ўр?итиб, ундан 3 минг А?Ш доллари ми?дорида пул талаб ?илади.\nЧорасиз ?олган она мазкур ?олатларга ?онуний чора кўришни сўраб туман ИИБга ариза билан мурожаат ?илди. ?олат юзасидан ўтказилган тезкор тадбирда товламачилар ?изнинг онасидан 100 А?Ш доларини олаётган ва?тда жиноят устида ?ўлга олинди. Жиноят ишлари бўйича Мирзо Улу?бек туман суди товламачилик билан пул топишни ният ?илган йигитга 5 йил муддатга озодликдан ма?рум этиш жазосини тайинлади. Унинг шериги бўлган ?из ?ам тегишли жазосини олди.\nЖИЗЗАХЛИК ТАДБИРКОР СУД ИЖРОЧИЛАРИНИ ДЎППОСЛАДИ\nЖиззах вилоятининг Зарбдор туманида хусусий тадбиркор суд...\nТошкентда вояга етмаган қизларни фоҳишалик билан шуғулланишга мажбур қилган шахс қўлга олинди\nТошкент шаҳар ИИББга келиб тушган маълумотга...\nНАМАНГАНДА БИРОВЛАРНИНГ МАШИНАСИНИ СОТИШ БИЛАН ШУ?УЛЛАНГАН ФИРИБГАРЛАР ГУРУ?И ?ЎЛГА ОЛИНДИ\nНаманган вилоятида фирибгарлар гуру?ининг фаолиятига ну?та...\nТОШКЕНТДА ИНТЕРНЕТ ОР?АЛИ 9 МЛН. Ў?ИРЛАГАН ?АЛЛОБ ?ИЗ ФОШ ЭТИЛДИ\nТошкентнинг Юнусобод туманида исти?омат ?илувчи Венера...\nМАНЗУРА ?АЧОН ТУРМУШГА ЧИ?ИШИ БОРАСИДАГИ САВОЛЛАРГА КЕСАТИ?ЛИ ЖАВОБ ?АЙТАРДИ\nХонанда Манзура ижтимоий тармо?лардан бирида икки ойдан...\nА?Ш психологлари Instagram’нинг со?ли? учун хатарли эканлигини ани?лади\nА?Ш психологлари узо? давом этган тад?и?отлар ва дунё...